text:
Primma Goæra Mondiâ
Primma guæra mondiâ, conflito de dimenscioin intercontinentæ, combattúo da-o 1914 a-o 1918. Innescâ da-e prescioin naçionalisteghe e da-e tendençe imperialisteghe cortivæ da-e potençe eüropee a partî da-a segonda meitæ do 19° sec., a l'ingugette 28 paixi e a vidde contrapposte e forçe de l'Inteiza (França, Gran Bretagna, Ruscia, Italia e so alliæ) e i Impei Centræ (Aostria-Ungaja, Germania e so alliæ). A l'assonse una dimenscion mondiâ da-o punto de vista di tiatri di scontri ascì: se combattè, oltre che in Œüropa, inte l'Impeo ottoman, inte colonnie tedesche in Axia e in sce tutti i moæ. E battagge decixive se desgugettan in Œüropa, in sce 5 fronti: quello ocidentâ, tra França e Germania, longo a Marna e a Somme; l’orientâ, ò russo, esteizo e privo de barree naturæ; o meridionâ, ò serbo; l’aostro-italian, in sce-e Alpi orientæ e inta Carnia; o grego, a N de Salonicco.
[Càngia] O scciœuppo da guæra
Inti primmi anni do 20° sec. andon deliniandose doi blocchi contrapposti: França e Gran Bretagna, da una parte, assádòn a so alliança inte l'Inteiza cordiâ (1904) e porton into so campo, progrescivamente, Ruscia, Giappon e Italia; da l'âtra, i ‘impei centræ’, Aostria-Ungaja e Germania, ligon a liatre l’Impeo ottoman. Inti mæximi anni e crixi internaçionæ se feççan ricorente, in particolâ a prœuvo a l'annescion da Bosnia-Erzegovina da parte de l'Aostria-Ungaja (1908), ch'a l'alimentò i scontri inti Balchen, prinçipâ fogoâ de tenscioin insemme co-a competiçion franco-tedesca, açeiza da-a sconfita françeize de Sedan do 1870. A question de Alsaçia e Loeña, a rivalitæ navâ anglo-tedesca, l’indebolimento de l'Impeo ottoman doppo e guære balcaniche e o problema di streiti, i irredentismi balcaneghi, a crixi de l'Impeo aostro-ungægo e i aspiaçioin italiañe ean tutti fatoî che menaççavan a paxe eüropea. A caosa descadenante da guæra a fu l’assascinio, a Sarajevo, pe man de un’organizzaçion patriottica e naçionalista serba, de l'arçiducca Francesco Ferdinando d’Asburgo, erede a-o trono aostro-ungarico (28 zugno 1914).
Doppo l’attentao, l’Aostria-Ungaja, ótegnua man libbera da-a Germania, a lançò un ultimatum (23 luggio 1914) a-a Serbia, ritegnindola coresponsabile. Mentre e cançelaje eüropee, specce o ministro di esteri britannego E. Grey, s'impegnavan pe trovâ una soluçion paxiffega, o 28 luggio l’Aostria a deciarò guæra a-a Serbia. A cadeña de alliançe a feççe preçipitâ a scituaçion: a Ruscia a rispose con una mobilitaçion generâ. a Germania a deciarò guæra a-a Ruscia (1° agosto), da pœu a-a França (3 agosto), quindi a violò a neütralitæ de Luscemburgo e Belgio (1-4 agosto); quest'atto de força o decise l’ingresso in guæra da Gran Bretagna contra a Germania. Poche settemañe doppo (23 agosto) o Giappon ascì o l'intrò into conflito, in quante alliao da Gran Bretagna; França, Gran Bretagna e Ruscia sançionon co-o Patto de Londra (4 settembre 1914) una vea e propria alliança. A Turchia, timorosa da Ruscia e ligâ a-a Germania, a decretò a ciósúa di streiti (29 settembre) a-a navegaçion commerciâ e a s'unì (12 novembre) a-i Impei centræ. o Portogallo o se schierò a-o scianco de l'Inteiza. Segge in França segge in Germania a soluçion militâ a fu appoggiâ ascì da-i partii socialisti, iniçialmente in sce de poxiçioin neütraliste. Alliâ di Impei centræ, l’Italia o l'arestò neütrâ; a mancâ consurtaçion da parte di alliæ e o carattere offenscivo da guæra ne giustificavan giuridicamente a poxiçion.
[Càngia] I eventi bellichi into 1914-15
[Càngia] Fronte occidentâ
O conflito o l'ebbe iniçio con l’offensciva tedesca contra a França attraverso o Luscemburgo e o Belgio, segondo o cian elaborao into 1905 da A. von Schlieffen, accugeito da-o cappo de stæto maggiô H.J. von Moltke. A Germania, impegnâ in sce doi fronti, a l'amiava a conseguî una rappida vittoia in sce-o fronte occidentâ, pontando in sce Pariggi. I ofenscive in Loeña e verso i Ardenne (18 agosto) e quella in direçion de Sarrebourg e de Morhange (14-19 agosto) lanciæ da-o generâ françeize C.-J.-J. Joffre fallin. Inta battaggia de frontee (22-25 agosto), longo o confin franco-belga, a V armâ françeize e o corpo de spediçion britannego fun battui e costreiti a retiâse. A capitâ françeize a fu sarvâ da-o contrattacco de Joffre (battaggia da Marna 5-10 settembre), ch'o costrinse i Tedeschi a ripiegâ a N do sciumme Aisne. Doppo a battaggia de l'Aisne (13-17 settembre), ch'a l'arrestò a spinta franco-ingleize, e forçe contrapposte dettan iniçio a una serie de manœuvre in direçion do streito de Calais, pe guaagnâ o controllo di porti in sce-a Manega. A coscì díta ‘corsa a-o mâ’ a s'arrestò inte Fiandre: respinti scin a alloa da-i Tedeschi i tentativi de agjamento franco-ingreixi, inte battagge de l'Yser (18 ottobre-10 novembre) e de Ypres (23 ottobre-15 novembre), i alliæ ariescin a evitâ o sfondamento nemigo e a stabilizzâ o fronte. O banço de perdie o fu a l'incirca de 200.000 ommi in ciaschedun scheamento. O fronte occidentâ o se fissò in sce una linia trincerâ ch'a taggiò o continente da-a costa belga scin a-a neütrâ Sviççea; a-a guæra de movimento di primmi meixi saieivan seguii circa 3 anni de guæra de logoramento conduta da-e trincee e pontezâ da sciortie offenscive che se concludeivan inte de carnefixiñe de inusoæ proporçioin, sença scignificativi avançamenti militæ.
[Càngia] Fronte orientâ
A Est, e forçe russe avançæ inta Pruscia orientâ doppo a vittoia de Gumbinnen (19-20 agosto) subin a catastrofe de Tannenberg (26-30 agosto) e a battaggia di Laghi Masui (9-14 settembre) determinò a so retiâ da-a Pruscia. Doppo a primma offensciva russa de Galiçia (18 agosto-11 settembre; i cosacchi a cavallo se spinzettan in Ungaja), a gravitæ da desfæta Aostriaca a l'indusse i Tedeschi a intervegnî da-a rente a-i Aostriachi, ma fun costreiti a-o ricegamento (20 ottobre), mentre i Rusci sferravan a segonda offensciva in Galiçia, fra Leopoli e Przemyśl (18 ottobre-2 novembre). Co-a segonda offensciva de Polonia, curminâ inta battaggia de Łódź (17-26 novembre), i Tedeschi impedin l’invaxon do proprio territoio, bloccando into contempo l’offensciva de l'avversaio contra i Aostriachi. O 23 zenâ 1915 i Aostriachi, appoggiæ da-e forçe tedesche, açercion e destrussan a X armâ russa a Aogustów (17 frevâ). Cheita Przemyśl, a terça grande offensciva russa contra i Aostriachi (22 março-10 arvî 1915), curminâ inta battaggia de Pasqua, a costrinse l’armâ de E. von Böhm Ermolli a ricegâ derê o crinâ di Carpaççi, dove se stabilizzò temporaniamente o fronte.
[Càngia] Terço fronte
O 9 dexembre 1914 o governo italian, in base a l'art. 7 do Trattao da Triplixe, o domandò a l'Aostria di compensci territoriæ pe a so avançâ inti Balchen, che fun refúæ. Da-o settembre a l'aveiva intanto inandiao de trattative co-e potençe de l'Inteiza, precisando e so receste territoriæ (i territoî compreixi entro l’ærco arpin, scin a-o Quarnâ, e un çerto regimme de aotonomia pe i Italien de Dalmaçia), che o ministro di Esteri S. Sonnino o portò da pœu avanti con maggioî preteize insce l’Adriatego, pe garantî a l'Italia a segueçça marittima, scin a-a concruxon do Patto segretto de Londra do 26 arvî 1915, co-o quæ l’Italia a s'impegnò a arvî e ostilitæ contra l’Aostria entro 30 giorni da-a firma do protocollo. Denonçiâ o 3 mazzo a Triplixe, a guæra a l'Aostria a fu diciarâ o 24. L’Aostria a l'aveiva predisposto un robusto schiamento difenscivo in sce-e poxiçioin de confin longo l’Isonço e i ertue do Carso e i mezi offenscivi de l'esercito italian ean scarsci, raxon pe-a quæ a guæra a l'assonse da subbito un carattere de logoramento: 4 offenscive insce l’Isonço (23 zugno-7 luggio; 18 luggio-3 agosto; 21 ottobre-4 novembre; 10 novembre-5 dexembre), guidæ da-o generâ L. Cadorna, no stocon a difeisa nemiga, ma l’Aostria a fu obbligâ a inviâ in sce-o nœuvo fronte de forçe sempre ciu numiose.
[Càngia] L’offensciva aostro-tedesca
Doppo o sfondamento tedesco in sce-o fronte (battaggia de Gorlice-Tarnów, 1-3 mazzo 1915) e a succesciva riconquista de Przemyśl e Liopoli, o 25 agosto caze' Brest-Litovsk ascì, mascima forteçça do versante occidentâ de l'Impeo russo. O cappo de stæto maggiô E. von Falkenhayn o l'ordinò (25 settembre) a di gruppi de l'esercito tedesco de passâ in sce-a difensciva a caosa da prescion produta da l'offensciva françeize inta Champagne e da necescitæ de forçe disponibile inti Balchen. A Germania a l'aveiva conseguio un grande successo: i Rusci aveivan perso circa a meitæ di effettivi, con relativi armamenti, e aveivan dovúo abbandonâ circa 500.000 km2 de territoio; tuttavia, no ean stæti induti a-a paxe separâ, comme sperava i generæ P.L. von Hindenburg e F. Conrad. L’intraa da Burgaja in guæra a scianco di Impei centræ (14 ottobre 1915) a segnò o crollo da Serbia (battaggia de Kosovo, 24-29 novembre), attaccâ da ogni parte. Fallie in primaveia ascì e açioin franco-ingreixi inti Dardanelli e a Galippoli, progettæ da W. Churchill in primmo lœugo pe arvî una via de comunicaçion diretta co-a Ruscia, o 1915 o se serò co-o rafforçamento de poxiçioin di Impei centræ a oriente.
[Càngia] I sviluppi into 1916
[Càngia] Fronte occidentâ
Mentre i Anglo-Françeixi ean costreiti a aspetâ a stæ pe lanciâ un’offensciva in sce-a Somme (pe difetto de materiæ bellichi e no essendo in grao i alliæ Rusci e Italien de prestâghe agiutto primma), Falkenhayn o pigiò l’iniçiativa de una grande battaggia de logoramento in sce-o fronte de Verdun, tegnúo da-i Françeixi, inta persuaxon che a França, demoralizzâ, a l'aviæ domandao a paxe. A battaggia de Verdun, desgugeitase fra o 21 frevâ e o 24 zugno 1916, a resurtò una gran vitoia difensciva françeize e scimbolo de l'invinçibilitæ de l'Inteiza, sciben che a Germania a l'inflisse a l'esercito nemigo ben ciu perdie de quant'a ne subì, reduxendo insemme a parteçipaçion di Françeixi a-a battaggia da Somme. O deximpegno de Verdun o vègne da l'offensciva descadenâ da-i Anglo-Françeixi o 1° luggio, inta quæ i mezi missi in dœuvia se rivelon i maggioî scin a alloa impegnæ e apparse un’arma nœuva, o caro armao. A battaggia da Somme (1° luggio-23 novembre 1916) a comportò de perdie imponente de ommi e mezi, mentre inte nisciun ponto s'avançò ciu de 5 km, in sce un fronte de 8-9 km.
[Càngia] Fronte italian
O maresciallo aostriaco F. Conrad o l'inandiò in arvî una grande offensciva in sce-o Trentin contra i Italien, co-a finalitæ de sfondâ o fronte de l'Isonço. L’offensciva a fu bloccâ da-a difficortæ de l'artigiaja pesante a seguî, in terren diffiçile, o progresso de l'infantaja; o 14 zugno començò a controffensciva italiaña, concluzase o 25 co-o ricegamento generâ di Aostriachi. Superâ a menaçça in sce-o Trentin, Cadorna o mesciò ommi e mezi (27 luggio-4 agosto) da-o Trentin insce l’Isonço e o l'attaccò de sorpreiza i Aostriachi, e forçe di quæ ean relativamente scarse ascì pe i prelevamenti fæti a favô do fronte orientâ. L’attacco do 6-17 agosto (sesta battaggia de l'Isonço) o portò a-a conquista de Goriçia, sença perde però o so carattere de battaggia de logoramento. Vegnua meno a rottua do fronte a E de Goriçia, a settima (14-16 settembre), l’ottava (9-12 ottobre) e a nona (31 ottobre-4 novembre 1916) battaggia de l'Isonço rientron int'o schema di impegni de logoramento.
[Càngia] Fronte orientâ
A E, tra o 4 zugno e o 27 agosto in sce un fronte de 350 km fu sferrao in Volinia l’offensciva de A.A. Brusilov, a quarta e urtima grande offensciva russa, concepia in origine in fonçion de inleggeimento do fronte italian. I risurtæ, squæxi nulli contra o settô tedesco, fun grandioxi contra i Aostriachi, a danno di quæ i Rusci conseguin di noteivi vantaggi territoriæ e sorvetutto militæ. Intanto avvegniva di importanti mutamenti inte l'âto comando de potençe centræ: Falkenhayn o fu sostituio o 27 agosto da P.L. von Hindenburg e E. Ludendorff, esponenti da conceçion strategica de l'anintamento.
Intrao a Romania in guæra contra i Impei centræ o 27 agosto 1916, o comando russo o se preparò a un attacco d’impeto co-o concorso de truppe romeñe contra l’Ungaja e a Galiçia co-a spiança d'inflizze a-e potençe centræ una sconfita decixiva. Conformemente a-a strategia do comando russo, i Romen porton o mascimo sforço offenscivo inta Transcilvania. Ma Hindenburg o l'aveiva formao do potenti gruppi de armæ: un a N, inta Transcilvania, sotta o comando de Falkenhayn, e un a S, in sce-o Danubbio, a-i ordini de A. von Mackensen. menaççao de invaxon in sce-a so frontea meridionâ, o stæto Maggiô romen o l'arrestò l’offensciva inta Transcilvania e o transferì parte de so truppe verso o fronte meridionâ. Falkenhayn o 29 settembre o passò a l'offensciva e inte 18 giorni, doppo træ battagge, a Transcilvania a l'ea liberâ. Nonostante o repiggio de l'offensciva de A.A. Brusilov (1-15 ottobre), di opiaçioin françeixi pe a riconquista do territoio perdúo in gio a Verdun, e di açioin italiañe con l’ottava e a nona battaggia de l'Isonço, o stæto maggiô tedesco o començò una vasta opiaçion che, doppo a battaggia de l'Argeş (1-3 dexembre) e o riconzonzimento de doe gren armæ, a se concluse con l’occupaçion de Bucarest (6 dexembre).
[Càngia] Fronti minoî
Into Caocaso, in Iran e in Mesopotamia, Rusci e Britanneghi agivan in direçion de Baghdad. I eserciti do zar avançon, a prœuvo a ciu succesci, scin a-i laghi de Van e Urmia (Iran), mentre i Britanneghi, arriæ scin a Kut al-Amarah, in sce-a sponda scinistra do sciumme Tigri, ghe fun açerciæ e battui o 26 arvî 1916. I Turchi into 1915-16 incontron trei insuccesci into tentativo d’insediâse in sce-o Canâ de Suez; doppo l’urtimo scacco (agosto 1916), i Britanneghi passon a-a controffensciva, zonzendo a-e sœugge da Palestiña.
[Càngia] A guæra in sce-i moæ
In conseguença de l'accordio franco-britannego do novembre 1913, a flotta britannega a l'ebbe a difeisa de tutti i oceani, in particolâ do Mâ do Nord, do Passo de Calais e do baçî orientâ do Mediterrannio; a-a flotta françeize fu affidao a difeisa da Manega occidentâ e do baçî occidentâ do Mediterranio. o 29 luggio 1914, a flotta da battaggia britannega a l'aveiva razonto Scapa Flow (Orcadi), base adatta pe intervegnî tempestivamente contra a flotta tedesca.
Into 1914 ebban lœugo o 1° novembre a battaggia de Coronel (Cile), inta quæ l’armiagio tedesco M. von Speer o l'inflisse a-i Britanneghi una dua sconfita, e l’8 dexembre 1914 quella de Falkland, inta quæ l’armiagio F.C.D. Sturdee o l'anintò e unitæ tedesche.
Inta guæra in sce-o mâ i Tedeschi s'avarsan de una nœuva arma, quella do sottomarin (Unterseeboote, da-o quæ U-Boot ), ch'a feççe a primma comparsa o 22 settembre 1914, a l'âteçça de Hook of Holland, dove trei incroxatoî coraçæ britanneghi fun affondæ inte pochi menuti. A guæra sottomariña a se rivelò ciu frutoza de quella de corsa, ma doppo l’affondamento do piroscafo statunitense Lusitania (7 mazzo 1915), pe evitâ de complicaçioin co-i USA a Germania a-a sospeize in sce-e coste occidentæ de izoe britanneghe e inta Manega, mantegnindoa solo che into Mediterranio. Into março 1916 E. von Capelle, succedúo a-a ghia da Hochseeflotte a A. von Tirpitz, teorego da guæra sottomariña inlimitâ, o decize de impegnâ e unitæ de superfiçie inte una conduta de guæra offensciva contra a flotta britannega: o 31 mazzo 1916 ghe fu a battaggia do Jütland, a sola gran battaggia navâ do conflito. A mariña tedesca a l'inflisse a-a Grand Fleet ciu danni de quelli riçevui, ma l’effetto strategico da battaggia o fu a favô da Gran Bretagna, perché a Hochseeflotte a no s'areizegò ciu in mâ averto. A guæra contra o traffego in sce-o mâ a saiâ repigiâ in grande da-a Germania o 31 zenâ 1917, ma pe œuvia di soli sommerzibbili, impiegæ pe a primma votta sença restriçioin.
[Càngia] I sviluppi into 1917
[Càngia] Fronte occidentâ
L’offensciva generâ prevista da-e potençe de l'Inteiza pe a primmaveia do 1917 a no poe' contâ in sce-o concorso da Ruscia, imbosa da-a rivoluçion de frevâ: l’attacco de R.-G. Nivelle (9 arvî-5 mazzo), finalizzao a-a rapida rottua do fronte tedesco, o n'arestò irrimediabilmente compromisso. I Françeixi se impossesson do Chemin-des-Dames a prexo de sacrifixi tæ che l’offensciva, lonxi da-o razonze o scopo, a demoralizzò profondamente l’esercito; no s'ariescì manco a concentrâlo con l’açion in sce-o fronte italian, dove a dexima battaggia de l'Izonço (12 mazzo-7 zugno) a fu sferrâ doppo a fin de l'offensciva franco-britannega. I Ingreixi, ben ciu forti di Françeixi, inscistettan pe a continuaçion da lotta con de finalitæ de sfondamento, ma o nœuvo comandante in cappo de truppe Françeixi H.-P.-O. Pétain o se gh'oppoze. Fra e opiaçioin parçiæ intrapreize da-i Françeixi, a fu importante o repiggio do Mort-Homme, presso Verdun (20-25 agosto), e a battaggia da Malmaison (21-26 ottobre). I Ingreixi, pressæ da-a guæra sottomariña a oltrança, aveivan interesse a allontanâ i Tedeschi da-e coste do Belgio e, forti de l'agiutto fornioghe da l'impeo coloniâ, fun in grao de assumme da lô l’iniçiativa: e truppe britanneghe no realizzon che di progresci locæ, ma o comando e l’ezercito tedesco ne risurton duamente provæ. L’attacco de Cambrai (a primma battaggia, 20-23 novembre, in ta quæ i cari d’assâto fun dœuviæ in massa) a consentì de realizzâ un’avançâ de 10 km de profonditæ in 10 ôe; ma a controffensciva tedesca do 23 a l'annullò inte 'n corpo i vantaggi conseguii da-i avversai.
[Càngia] Fronte orientâ
L’attacco russo sferrao o 1° de luggio nonostante o gradoâ desciorvimento de l'esercito o 19 luggio, o s'arrestò do tutto sotta l’açion da controffensciva di Impei centræ e l’occupaçion tedesca de Riga (3 settembre) a segnò o sfacelo definitivo de l'esercito russo. O 26 de novembre i bolscevichi montæ a-o poei domandon de trattâ l’armistiçio, stipulao o 15 de dexembre. I negoçiæ de paxe se conclusan o 3 de março 1918: co-a paxe de Brest-Litovsk a Ruscia a renonçiava a-e provinçie balteghe, a-a Polonia e a l'Ucraiña. L’8 de frevâ l’Ucraiña ascì a concluse a paxe, e o 7 de mazzo a Romania.
[Càngia] Intervento USA
O repiggio da guæra mæña illimitâ (frevâ) da parte di Tedeschi o l'aspresciò l’intervento in guæra di USA, che una streita comunança de interesci econommeghi a-a ligava a-e potençe de l'Inteiza; o 6 d'arvî 1917 o governo de Washington o diciarò guæra a-a Germania.
Mentre i sondazzi de paxe da parte di Impei centræ fallivan pe mancança de accenni concreti a-e rivendicaçioin italiañe (março-mazzo 1917), i esponenti de naçionalitæ de l'Impeo aostro-ungægo premeivan in senso antiasburgico e o 20 luggio 1917 o Patto de Corfù o fissava e linnie pe a creaçion de un stæto serbo-croato-sloven. In Germania o dexideio de paxe o trovò esprescion inta moçion votâ a-o Reichstag o 19 de luggio 1917 e ascì o pappa Benetio XV o l'invocò a concruxon da paxe (1° agosto 1917). Ma i punti de vista ean ancon troppo lonten perché se zonzesse a un accordio. L’Inteiza, che co-i quattorze ponti formulæ da-o prescidente di Stæti Unii T.W. Wilson, a s'ea dæta un programma de grande efficaxa propagandistega e morâ e a s'ea orientâ verso a dissoluçion de l'Impeo aostro-ungarico, a l'ariescì a respinze l’estremmo sforço aostro-tedesco concentrao in sce-i fronti françeize e italian, determinando finalmente o prevai di ambienti politichi tedeschi favoeivi a-a paxe.
Un peizo no indifferente inte questi sviluppi politego-militæ aveiva avúo a politica militâ de naçionalitæ, desgugeita sorvetutto da Ruscia, França e Itallia, co-a costituçion e l’impiego de unitæ naçionæ polacche, ceche, romeñe, iugoslave, formæ con di prexonê de guæra.
[Càngia] Fronte italian
O generâ Cadorna o l'intrapreize inta primaveia l’offensciva stabilia co-i alliæ, ma a dexima battaggia de l'Isonço, pù superando de gran longa, sotta ogni riguardo, e precedente, a no conseguì o sfondamento. Inte l'undexima battaggia (17 agosto-15 settembre), l’attacco o feççe realizzâ una penetraçion de 10 km inta difeiza aostriaca. E perdie di Italien risurton maggioî de quelle do nemigo, che, tuttavia, o ne risentì ciu duamente pe o progrescivo amermâse de risorse generæ doppo trei anni de guæra. Mentre in Aostria, pe i complementi, se doveiva ricorî sorvetutto a-i ferii guarii, in Italia gh'ea ancon larghe risorse inte classe zoeniscime e inte ançiañe (sença consciderâ e risorse materiæ, sterminæ doppo l’intervento statunieize). Una masciscia offensciva aostro-tedesca finalizzâ a allontanâ o peigo in sce Trieste e responciâ i Italien a-o de là da frontea de l'Isonço a començò o 24 ottobre: l’attacco aostro-germanico o penetrò in profonditæ, travozendo e difeise e razonzendo o mæximo giorno Caporetto. Cadorna o dette l’ordine de retiâ e a linia d’arresto a fu stabilia, doppo o convegno interalliao de Peschea e a sostituçion de Cadorna con A. Diaz, in sce-o Piave; i Italien ariescin a arrestâ l’offensciva aostro-tedesca scadenâ o 10 novembre insce l’âtocian d’Axiago e sviluppaase in sce-o Piave e in sce-o Monte Grappa.
Fra e varrie conferençe militæ interalliæ, particolâ importança a l'aveiva avúo quella de Chantilly do 15-16 novembre 1916 inta quæ s'ea decizo o prinçippio do muttoo appoggio tra i fronti occidentæ, italian e barcanego. coscì, inte l'ottobre 1917 fu inviao in Italia un’armâ anglo-françeize, ch'a s'attestò in sce-o Mincio a imbastîve una linnia de difeiza in sce-a quæ combatte, into caxo de un urteriô cedimento de quella do Piave.
L’offensciva aostro-tedesca a l'aiva mostrao l’importança de un’union sempre ciu streita fra i alliæ; into convegno de Rapallo do 7 de novembre, i trei primmi ministri de Gran Bretagna, França e Italia decidettan l’istituçion de un conseggio superiô da guæra interalliâ, nœuvo passo longo a via de l'unitæ de comando.
[Càngia] Fronti minoî
Into settô balcanico o solo avvegnimento importante in sce-o cian strategico o fu l’intrâ in guæra da Grecia a scianco de forçe de l'Inteiza o 27 zugno. In Mesopotamia, i Ingreixi occupon l’11 março Baghdad. In Palestiña o generâ E. Allenby, travotta a linia turca de Bersabea (1° ottobre), o preize Gazza, Giaffa e Gerusalemme. L’avançâ de Allenby in sce-a Palestiña a l'ea stæta appoggiâ efficaxemente da l'açion de guerriggia conduta inta region da T.E. Lawrence (Lawrence d’Arabia), animatô da rivotta araba contra l’Impeo ottoman.
[Càngia] A guæra in sce-i moæ
La guæra sottomariña illimitâ repigiâ o 1° de frevâ 1917 a razonse o mascimo de l'intenscitæ in arvî, quande fu affondao circa un milion de tonei de naviggio mercantî. Se i sommerzibili avessan posciúo continuâ con un tâ ritmo de destruçion, a Gran Bretagna a no l'aviæ posciúo sorvevive e i USA no avieivan posciúo trasportâ in Œüropa i eserciti, i viveri e i materiæ, che fun da pœu fatô essençiâ de vittoia into 1918. Ma i mezi de difeiza se mostron sempre ciu efficaxi; o trasporto de l'esercito statunitense in Œüropa o costituì o trionfo do scistema di convolli scortæ. Da-a stæ do 1917 i mezi offenscivi aomenton i reizeghi di sottomarin: into Mâ do Nord fu stabilio un sbarramento de miñe in sce un’estenscion de 400 km; de speciæ nave battuggia munie de ecogoniometri scaregavan contra i sottomarin tedeschi de granæ esplodente.
[Càngia] I sviluppi bellichi into 1918
[Càngia] Fronte occidentâ
Doppo l’eliminaçion da Ruscia e da Romania da-o conflito, o comando tedesco o passò a-a missa a ponto de un cian strategico, elaborao da Ludendorff, pe conseguî l’annintamento do nemigo attraverso una serie de battagge prepaatoie. Tra março e zugno fun lanciæ træ offenscive, con grande desccegamento de ommi e mezi che tuttavia no porton a nisciun di obiettivi strategichi intravisti da Ludendorff: ni a separaçion di Ingreixi da-i Françeixi, ni a sconfita di Ingreixi in sce-i porti da Manega, ni a conquista de Amiens, ni o controllo da valadda de l'Oise. Into fratempo i Statunieixi, pe a prescion alliâ, decupricavan i effettivi in Œüropa: tra mazzo e zugno sbarcon in França 520.000 sordatti. Da março s'ea realizzao o comando unico inta persoña do generâ F. Foch, a-o quæ fun affidæ ascì ‘facortæ de coordinamento’ in sce-o fronte italian.
A primma offensciva a començò o 21 março con un attacco in Piccardia che in 15 giorni de battaggia o guaagnò a-i Tedeschi un’avançâ de 60 km in sce circa âtretanti de largheçça, con 300.000 ommi perdui da-i soli Ingreixi.
O 9 d'arvî Luderdorff o scadenò un attacco inte Fiandre, con obiettivo a conquista di porti do passo de Calais; inta nœuva offensciva de Ypres in sce-o prinçippio o successo o fu noteive; ma o 25, doppo a conquista do Monte Kemmel, con l’affluî de riserve, in gran parte Françeixi, i Tedeschi sospeizan l’offensciva.
Pe assestâ un nœuvo corpo a-i Françeixi, inta parte opposta a quella dov'ea dislocao o grosso di alliæ, Ludendorff o scelse a poxiçion do Chemin-des-Dames, naturalmente forte, ma debolmente occupâ. L’offensciva, començâ o 27 mazzo into træto compreizo fra Soissons e Reims, a l'ariescì in pin, ascì pe l’impiego de iprite, e o 1° de zugno i Tedeschi zonzeivan in sce-a Marna menaççando a mæxima capitâ françeize: Foch o fermò, tuttavia, l’avançâ concentrando a riserva longo e prinçipæ direttrixe d’urto do nemigo. Sciben ch'a situaçion strategica a no foise sostançiamente megioâ pe a Germania, i trei succesci de primmaveia aveivan scosso l’opinion pubbrica, specie in França, che i consciderava presaggi de vittoia definitiva. Mentre se compiva i preparativi pe o quarto attacco, i Aostriachi scadenon l’offensciva in sce-o fronte italian.
[Càngia] A battaggia do Piave
Into frevâ-março 1918 i unitæ de l'esercito italian poeivan consciderâse ricostituie: 300.000 ommi e 3000 cannoin aveivan rafforçao o fronte. o giorno de l'attacco, i Aostriachi avançon contemporaniamente in sce-o fronte montan e in sce quello do Piave; in sce-o primmo, a difeisa italiaña a l'impoze a-o nemigo de dexiste da l'offensciva in grande za a seia mæxima do 15; in sce-o segondo fronte, a seia do 16 zugno l’intervento de riserve italiañe o bloccò ascì l’attacco aostriaco in sce-o Montello, dove o 19 començò a controffensciva de A. Diaz, che inte pochi giorni a l'indusse o nemigo a-a retiata. I Italien aveivan perdúo 90.000 ommi, i Aostriachi 150.000, con enorme consummo de materiæ bellichi.
[Càngia] Controffensciva e vittoia alliâ
A-a quarta offensciva tedesca contra i Françeixi sferrâ o 15 de luggio contemporaniamente in sce-a Marna e a E de Reims e arrestâ con forte perdie, o 18 Foch o l'oppose un attacco contra a sacca nemiga do Chemin-des-Dames-Marna: l’unica via de comunicaçion pe i armæ tedesche da Marna, quella Soissons-Fismey, a l'ea a l'improvvista menaççâ da-o nemigo. Ludendorff o l'ariescì a attuâ un recegamento progrescivo in sce-a Vesle e l’Aisne e quande (3 d'agosto) Foch o l'ordinò a sospenscion da controffensciva i Tedeschi aveivan perdúo squæxi tutti i guaagni realizzæ con l’attacco do Chemin-des-Dames do 1917.
Primma che l’offensciva generâ in sce-o fronte occidentâ a començesse, in sce-o fronte di Balchen o 15 settembre fu sferrao l’offensciva ch'a costrenze' i Burgai a domandâ l’armistiçio, firmao o 29. In conseguença de questo evento tutto o scianco meridionâ de l'Impeo aostro-ungægo o l'ea averto a l'invaxon de l'armâ d’oriente. Inte una scituaçion generâ coscì favoeive Foch o començò l’offensciva, precedua da di attacchi prepaatoi che determinon a crixi morâ de l'esercito iñemigo (ciu reparti se ammutinon, molti se impegnon debolmente): tra o 26 e o 29 settembre i armæ alliæ (de forçe ingente statuniense e britanneghe ean ormai in França), eseguin di offenscive concentriche da-o Mâ do Nord a-a Mœusa; o 10 d'ottobre a linnia de fortificaçion Hindenburg a l'ea stoccâ e superâ ovunque. Tra ottobre e novembre i alliæ responcion progrescivamente e forçe tedesche da tutto o fronte occidentâ.
[Càngia] L’offensciva finâ italiaña
L’attacco scadeñao in sce-o fronte italo-aostriaco da-e forçe italiañe o 24 ottobre o l'incontrò rescistença in sce-i monti a caosa do terren e, scin a-o 28, in cianua ascì, pe a piña do Piave, ch'a paralizzò l’açion. Attraversao o sciumme graçie a una brillante manœuvra do generâ E. Caviggia, o 29 mæximo fu liberao Vittoio Venneto. O comando aostriaco o començò immediatamente de trattative pe a reiza incondiçionâ, mentre e forçe italiañe razonzeivan Trento e, via mâ, Trieste.
[Càngia] I opiaçioin into Meddio Oriente
In Turchia, o crollo russo o l'aveiva incoraggio i amîe di Zoeni Turchi longo a fascia eüroaxiatica a N de l'Anatolia: a-a fin de zugno, de truppe turche occupon Batum, Ardahan, Tabriz e Urmia; a settembre levon a-i Ingreixi o centro petroliffero de Baku. In sce-o fronte da Mesopotamia, a novembre e forçe britanneghe occupon a region de Mossul. In Palestiña, o 19 settembre o generâ Allenby o sferrò l’offensciva tra Rafaāt e o mâ: cheita Tiberiade, Damasco, Beirut e Aleppo, i Turchi sottoscrissan a reiza incondiçionâ.
[Càngia] I armistiççi e i trattæ de paxe
A Burgaja a concluse l’armistiçio o 29 settembre 1918, seguia da-a Turchia (30 ottobre). O governo tedesco, in sce sollecitaçion do stæto maggiô, o començò o 3 d'ottobre e trattative de paxe in sce-a base di Quattorze ponti; ótegnúo o consenso generico de T.W. Wilson a nomme di alliæ, o governo costituiose doppo l’abdicaçion de Ghigermo II o firmò l’armistiçio l’11 novembre a Compiègne. O 3 a Villa Giusti, presso Paddoa, l'ea stæto firmao l’armistiçio italo-aostriaco; l’11 l’imperatô Carlo I, doppo un estremmo tentativo de trasformâ l’impeo inte un stæto federâ in sce-a base de 4 regni naçionæ (Aostria, Ungaja, Polonia e territoi iugoslavi), o l'abdicò e o 12 fu proclamao a repubbrica in Aostria, o 16 in Ungaja. E varrie naçionalitæ se davan di governi aotonomi, scicché o vegio Impeo asburgico o cessava de existe.
Pe stabilî e condiçioin de paxe fu riunia a Conferença de Parigi, ch'a començò a-a meitæ de zenâ 1919. Gh'ea rappresentao tutti i stæti vinçitoî, ma solo a-e grende potençe – Stæti Unii, Gran Bretagna, França, Italia, Giappon – ea riservao de deliberâ in sce tutte e questioin, mentre i minoî intervegnivan solo se direttamente interessæ. O programma de paxe britannego, sostegnúo da D. Lloyd George, o l'amiava a rende inoccoa a Germania e a pigiâghe e colonnie; quello françeize, impersonao da G. Clemenceau, o tendeiva a inferî un corpo decixivo a-o tradiçionâ nemigo tedesco, ch'o vendichesse o 1870 e o desse a-a França de dueive garantie; quello statunitense, propugnao da Wilson, o se concretava inte una paxe inspiâ a-i prinçippi di quattorze punti, ma o l'urtava contra una re' d’interesci che ne rendeivan diffiçile l’applicaçion; quello italian o tendeiva a asseguâ a l'Italia o confin alpin, a supremaçia inte l'Adriatego, una sfea d’influença balcanica, di compensci coloniæ. O poco entuxiasmo mostrao, in nomme di grandi sacrifixi sofferti, pe i prinçipi wilsonien, o finì co-o creâ a l'Italia una scituaçion diplomatica diffiçile.
Se zonse coscì a-i varri trattæ: de Versagge co-a Germania (28 zugno 1919), de Saint-Germain con l’Aostria (10 settembre 1919), de Neuilly co-a Burgaia (27 novembre 1919), do Trianon con l’Ungaja (4 zugno 1920), de Sèvres co-a Turchia (10 agosto 1920). A Germania a perse e colonie, a flotta militâ e mercantî e di distreiti miniai; ghe fu imposto l’obrigo de riparaçioin e o divieto de tegnî un esercito superiô a 100.000 ommi. Sorzette di nœuvi stæti: a Polonia, a Cecoslovacchia, a Iugoslavia, a Finlandia, a Lituania, a Lettonia, l’Estonia, l’Albania; e di âtri subin di prefondi mutamenti de frontee. L’Italia a l'ótègne o confin alpin, ma arestò insolua a costion adriatega co-o nœuvo stæto iugoslavo e quella di compensci coloniæ. Molte costioin fun rinviæ e molte decixoin vègnan modificæ inti anni succescivi, con di conseguenti motivi de perscistente agitaçion e irrequeteçça.
[Càngia] E conseguençe da guæra
In sce-o terren da strategia militâ a primma guæra a segnò una virâ epocâ a motivo, in primmo lœugo, da diffuxon di arme aotomatiche che reizan estremamente dispendioso in termini de vitte umañe o tradiçionâ attacco de fantaia ò de cavallaia a-e postaçioin nemighe; ço o determinò l’evoluçion da-a guæra de movimento a-a guæra de poxiçion ò de logoramento: lœugo privilegiao de l'aspetto militâ do conflito o fu dunque a trincea. In sce-o cian de innovaçioin tecnologiche nascette in questo periodo un di protagonisti di futui confliti, o caro armao, adotao da-i Britanneghi into 1916. Tra i âtre novitæ relative a-i armamenti ghe fu i gas asfiscianti (che impozan l’obrigo da maschera antigas), l’aeroplan (sciben armao de mitragiatrixe, o fu doeuviao pe-o ciu a scopo ricognitivo), o sottomarin. L’exigença de coordinâ e mœuve di enormi contingenti in sce un fronte ben ampio a dette lœugo a-o sviluppo de telecomunicaçioin e a-o masciscio impiego di mezi motorizzæ.
A leva de massa (fu mobilitao complescivamente 65 mioin d'ommi) e e speize militæ determinon o fenommeno, inte quella mezua ineddito, da mobilitaçion totâ do paise belligerante: da-a produçion industriâ stimolâ da-e commisse statæ a-o raçionamento di generi alimentæ, da-a programmaçion da produçion agricola a-a censua in sce-a stampa, scin a l'identificaçion do territoio pattrio comme ‘fronte interno’, a guæra a penetrò inte tutti i gangli sociæ de naçioin, determinando in particolâ l’inaspimento do controllo represcivo statâ. Questo o l'assonse forme e contegnui particolarmente rilevanti a traverso a propaganda, l’impeio in sce-i meccanismi produttivi, l’arresto di discidenti ò di paxifisti.
L’adexon de popolaçioin a-e rispettive politiche naçionæ a no fu omogennia ni continnoa into tempo: o 1917 o fu l’anno de maggiô tenscion sociâ inte molti stæti eüropei (incluza l’Italia); in Ruscia o macontento popolâ o se ligò a-i dezastri do fronte e a-a determinaçion di rivoluçionai generando a Rivoluçion d’ottobre.
O dezaxo do doppoguæra, connesso a-o vegnî meno do controllo sociâ e a-e diffiçile riconverscioin de economie de guæra, o l'investì torna e societæ eüropee into so insemme. Otr'a-e rivendicaçioin do movimento operaio (che assonsan ampieçça e radicalitæ inedite), van conscideræ i movimenti di ex combattenti, i partii e i movimenti contadin (sorvetutto inte l'Œüropa orientâ), i movimenti de donne (ch'aveivan diffusamente sostituio a-a produçion i ommi mobilitæ), e nœuve formaçioin politiche. Inte varri paixi (tra i quæ l’Italia, dove l’esploxon di movimenti de massa a segnò a fin do regimme liberâ e a fu a l'origine do fascismo), l’insemme de queste tenscioin a caozò di scompensci politteghi e istituçionæ.
L’Œüropa into so complesso a sciortì da-o conflito indebolia da-e vittime (circa 8 mioin de morti e 20 mioin de ferii), da-e destruçioin, da-i debiti. In sce-a scena mondiâ, i Stæti Unii pe a primma votta ean sciortii da l'isoaçionismo (pe rientrâghe co-a sconfita do partio de Wilson into 1920) mescciandose inte vexende politiche eüropee, mentre a Ruscia sovietica a rispondeiva a-o tentativo de soffocamento durante a guæra civî co-a fondaçion de l'Internaçionâ comunista (1919).
I trattæ de paxe no superon e rivalitæ naçionæ ch'ean stæte a l'origine da guæra, creando e premesse pe di urterioî confliti; in particolâ, a dissoluçion de l'Aostria-Ungaja e e condiçioin de reiza imposte a-a Germania riverson e tenscioin naçionæ in sce molti di nœuvi stæti. Densci de tenscioin se presentavan ascì i rapporti tra e potençe vinçitrixe e a Germania, a-a quæ fu imposto de condiçioin politiche, economiche e militæ mai tanto aspie da rivelâse fîto irrealisteghe.
Ciu in generâ, fallì o tentativo da Societæ de Naçioin (istituia into 1919) de costruî un organismo pe un nœuvo scistema de rapporti internaçionæ.


c: text/html

text:
Fixica
A Fixica (da o grego Physis, che vö dï Natüa) a l' è a scienza che a stüdia i fenomeni presenti in natüa. Ai tempi antighi se ciammava fixichi anche i stüdioxi de quelle disciplinn-e che, con l' aumento da conoscensa, sun ancö cunscideræ disciplinn-e a parte, comme a Biologia, l' Astronomia o a Chimica.
[Càngia] Definizion
Fixica a l'è o stüdio di fenomeni da natua non vivente, in ti quæ no gh'agge importansa eccesciva e trasfurmaziuin de sustanse, ni i moti o e proprietæ di corpi çelesti. Se tratta de unna definizion un po' didattica e schemattica; segundo o pai de E. e G. Amaldi, esponenti da scöa romana de Via Panisperna, famosa pe di scienzati comme Orso Mario Corbino, Enrico Fermi, Ettore Majorana e Bruno Pontecorvo, in realtæ o solo moddo pe fäse un'idea seria de cose segge a Fixica o l' è affrontâne o stüdio in moddo scistemattico.
[Càngia] Parti da Fixica
Sciübben che in te squæxi tutti i fenomeni intervegne ciù ambiti da Fixica, che a no pö perciò esse cunsciderä a compartimenti stagni, pe pratiçitæ se suddividde o sö stüdio in ciù parti:
- Meccanica
- Acustica
- Termologia
- Ottica
- Elettriçitæ
- Fixica Atomica, Nücleare e de Partiçelle Elementari.

robotstxt: allowed

filter: keep


text:
Patagonia
A Patagonia a l’è ‘na regiôn geografica scitûâa inte l’estremo sûd de l’America do Sûd.
[Càngia] Geografia
A comprende tæritoi in Argentinn-a (Patagonia Orientâ) e in Cile (Patagonia Oçidentâ). A vegne diviza in quelle dôe pârti da-e Andes, che mârcan o confin tra i doî stati.
A g’ha ‘na sûperfiçie totâle de 787.000 km².
Scibben geografficamenti i confîn settentrionæ son marcæ into paralello 41,5º S e o sciûmme Colorado, Argentinn-a e Cile dêuvian regoe diverse pe fissâ l’estenscion de tære patagoniche.
[Càngia] Popolassion
A popolassion da Patagonia argentinn-a a l’è de 1.738.251 abitanti, e quella da Patagonia cilenn-a de 205.456 abitanti.
[Càngia] Stoja
A paròlla “Patagonia” a vegne da “patagones”, o nomme co-o quæ i conquistatoi spagnòlli ciamâvan i aboriggini da costa atlantica de ‘sta region. Se pensa che quello nomme o se deive a che quelli òmmi ëan ærti e gh’aivan i pê molto grendi. Se dixe ascì che quello termine o vegne da o gigante Pataghon, personaggio de ‘n romanzo spagnòllo.
Questa region a no l’è stæta abitâa da l’ommo gianco scinn-a çirca o 1880, quande Argentinn-a e Cile han finîo l’espedission de conquista de ‘sto tæritojo.
[Càngia] Tûriximo
O tûriximo o l'è molto svilûppòu in tûtti doî Pàixi. I prinçipæ posti tûristichi son:
In Argentinn-a:
- Bariloche, e o Parco Naçionâ Nahuel Huapi.
- El Calafate e o Parco Naçionâ Los Glaciares, con l'imponente giassä Perito Moreno.
- Puerto Madryn e Trelew, e l'avvistamento de balenn-e.
- A çittæ de Ushuaia, co-o Parco Naçionâ Tæra do Feugo e o Canâ de Beagle.
- Esquel e o lago Puelo.
In Cile:
- Parco Naçionâ Torres del Paine
- Punta Arenas
- I fiordi
- Puerto Montt e i lâghi.
[Càngia] Scîti colegæ
[Càngia] Patagonia Argentinn-a
- Guidda da Patagonia
- Patagonia-Argentina.com
- Patagonia Argentina
- Immaggini da Patagonia Argentinn-a
- Sciöi patagonici


text:
Richard Wagner
Wilhelm Richard Wagner (Leipzig, 22 Mazzo 1813 - Venessia, 13 Frevâ 1883), o l'è stæto 'n composcitô, librettista, direttô d'orchestra e saggista tedesco.
Ûniversalmenti reconosciûo comme ûn di ciû importanti composcitoi da stöja da mûxica, Wagner o l'è stæto ascì 'n teòrico mûxicâ, ma prinçipalmenti famoso pe e sêu êuvie liriche, ciammæ da lë "drammi mûxicâli". Diverso da i âtri composcitoi, Wagner o scrivéiva sempre lë mæximo o libretto e a mise en scène pe e sêu êuvie.
E composcissioin de Wagner, e pròpriamente quelle de l'ûrtimo periodo, son relevanti pe a tescitûa contrappuntistega, o ricco cromatiximo, e armonie e a tecnica do leitmotiv: temi mûxicâli assoçiæ con personn-e, pòsti oppûre sentimenti. Wagner o l'è stæto anche precûrsô de svilûppi do linguaggio mûxicâ: tra quelli 'n estremmo cromatiximo e atonalitæ g'han influensòu o futûo da mûxica clascica.


text:
Mâ Adriatego
O Mâ Adriatego (albanéize: Deti Adriatik, bosniaco e croato: Jadransko more, serbo-montenegrin: Jadransko more oppûre JaдpaHcko Mope, sloven: Jadransko morje), o l'é 'n'articolaçion do Mâ Mediterraneo.
Scituòu tra a penìzoa italiann-a e a penìzoa balcanica, o bagna sei Pàixi: Italia, Slovenia, Croaçia, Bòsnia-Erçegòvina, Montenéigro e Albania.
Lungo çirca 800 km e lârgo mediamente 150 km, o crêuve 'na superfìçie de 132.000 km².
O l'é collegòu a-o Mâ Ionio attraverso o Canâle d'Otranto.


text:
Tilacin
O Tilacin, dito anche Lô de Tasmania, Lô marsupiale o Tigre de Tasmania o l' ea un mammifero dell' Ordine di Marsupiali, Famiggia Thylacinidae, Genere Thylacinus. Se ritegne che l' ünica specie da Famiggia Thylacinidae arrivä all' epoca contemporanea, o Thylacinus cynocephalus, o se segge estinto in to '900. Se conosce diverse specie fossili do Genere Tylacinus, che antigamente viveivan non solo in Tasmania ma anche in sce o continente australian e in ta Nöa Guinea. Se ritegne che in Australia l' estinsion a se segge avüa con a comparsa do Dingo, ch'o l' ea in competision con o tilacin pe o mæximo niccio ecologico. L' aspetto do tilacin o l' ea quello de un can de grossa taggia, con de striscie neigre verticali in sce a schenna. O l' aveiva çinque die in te sampe davanti e quattro in te quelle derrê. O marsupio o l' ea averto verso o derrê. L' alimentasion a l' ea carnivora.
[Càngia] L' estinsion
Questa bestia a l' è steta oggetto de unna caccia sensa sosta soviatütto doppo a colonizzasion europea da Tasmania, in quante a torto o a raxon o l'ea consciderou dannoso perchè accüzou de predä in ti pollæ o in te stroeuppe. O governo locale o l' aveiva misso un premio in palanche pe chi ammassava un tilacin, un po' comme l' ea successo anche pe o lô in te montagne liguri. Inoltre in te l'epoca d'ou di giardin zoologici tanti esemplari vegnivan acciappæ pe inviali in gio pe o mondo sensa preoccupase troppo do mantegnimento da specie. L' ürtimo esemplare d'o quæ se conosce con següessa l' existensa, ciamou Benjamin, o l' è morto in t'o zoo de Hobart, capitale da Tasmania, in to 1936. Sübito doppo a Segunda Guera Mondiale unna spedision scientifica, guidä dao naturalista David Fleay, a l' aveiva çercou de cattüä ancun di esemplari, questa votta con l' intension de rescï, faxendoli riprodüe in cattivitæ, a sarvä a razza. Dürante questa spedision, se resciva a vedde de peste che ean següamente de tilacin, e ne vegniva sentio o caratteristico verso: ma a cattüa, mediante trappole, a no l' aresciva e tütto fa pensä che anche questa specie a segge da azzunze a quelle che l'azion de l' ommo a l' ha fæto sparî da a faccia da Tæra. Malgraddo questo s'è registrou in seguito avvistamenti no verificæ de tilacin segge in Tasmania che in te l' Australia continentale.
[Càngia] O tilacin a Zena
In to Museo Giacomo Doia de Viale Brigä Besagno, a Zena, l' è presente unna tassodermia (esemplare impagiou) de tilacin.


text:
Lengoe goideliche
E lengoe goideliche ò spesso gaêliche (in irlandeize: teangacha Gaelacha, gaêlico scoçeize: cànanan Goidhealach, manx: çhengaghyn Gaelgagh) son ùnn-a de doe divixoin de lengoe çeltiche insulari, za che l'atra a l'é quella de lengoe bretoni.
E lengoe gaêliche àn formou stòricamente un insemme de dialetti deuviæ da-o sud de l'Irlanda a traverso l'Izoa de Man fin a-o nòrd da Scòçia.
Ciù in la de l'irlandeize antigo, e træ lengoe gaêliche moderne son:
- l'irlandeize (Gaeilge),
- o gaêlico scoçeize (Gàidhlig),
- e o manx (Gaelg).


text:
San Zorzo
San Zorzo (c 23 Arvî 303), martire crestian, o fu, segondo a tradiçion, un sordatto roman originaio d'a Palestiña, membro d'a guardia de l'impiatô Diocleçian. O l'é un d'i santi ciu veneræ d'a gexa Crestiaña Catollica, Anglicaña e Ortodossa. Famoso pe-a lezendia de San Zorzo e o serpente o l'é ascì un d'i Quatorze Santi Aoxiliatoî e un d'i ciu importanti santi-guerê. Se festezza o 23 d'arvî.
O l'é o santo patron de 'n gran nummero de stæti, çittæ, profescioin, organizaçioin, marotti de çerte maotie, nonchè d'o movimento Scout.
[Càngia] A vitta de San Zorzo
L'é probabile che San Zorzo o nascè inte 'na nobile famiggia crestiaña a Lydda, ciamâ ascì Diospolis, int'a provinça romaña de Syria-Palæstina, l'odierna Lod in Israele tra o 275 e o 285 DC e o moì a Nicomedia. So poæ Geronçio o l'ea un ofiçiâ de l'eserçito roman d'a Cappadocia e so moæ Polychronia a l'ea d'a Palestiña. Ean tutti doî crestien e de nobile famigge d'Anici, e coscì o figgiœu o fu educao int'a fè crestiaña. O ciammon Georgios che in grego vœu dî "laoao d'a tæra". A quattorz'anni ghe moì so poæ, e pochi anni doppo so moæ ascì. Aloa o decise d'anâ a Nicomedia, a çitæ imperiale, e presentâse a l'impiatô Diocleçian e fâ domanda pe-a carea militâ. Diocleçian o l'acugette a braççe averte, scicomme o conosceiva so poæ Geronçio, un d'i so megio sordatti. O no gh'aiva ancon 30 anni che Zorzo o fu promosso tribun e assegnao a-a guardia imperiâ a Nicomedia.
Int'o 302 o Diocleçian (influençao da-o Galeio) o l'emanò un editto che ogni sordatto crestian o foise arrestao e tutti i atri sordatti ófrissan sacrifiçio a-i dê romen de quelli tempi. O Zorzo però o s'opose e co-o coraggio d'a so fè davanti a-o so imperatô e a-i so camaraddi o se deciarò crestian devoto. O Diocleçian, tutto sciaatao, pe no perde o so megio tribun e o figgio d'o so ofiçiâ ciu bravo, Geronçio, o tentò de convertîlo ofrindoghe sciña d'e tære, dinæ e scciavi s'o l'avesse sacrificao a-i dei romani. O Zorzo o refiò.
Visto che no gh'ea verso, l'imperatô o no poette fâ atro che fâlo giustiçiâ pe-o so refuo. Coscì o Zorzo o donò i so avei a-i povei o fu torturao a longo e in mille mainee, e a-a fin o fu decollao davanti a-e miage d'a çitæ de Nicomeddia o 23 d'arvî d'o 303 DC. A testimoniança d'o so supliçio a convinse l'impiatrixe Lusciandra e Atanaxo, un præve pagan, a fâse crestien liatri ascì, e coscì andon aprœuvo a-o Zorzo int'o martirio.
O so corpo o fu riportao a Lydda pe-a seportua, dovve i crestien piggion a venerâlo comme martire.
[Càngia] San Zorzo e o serpente
E meistræ ortodosse de San Zorzo ch'o l'amaçça un dragon includdan soventi a figua d'a fantiña ch'a l'amia da lonxi. L'interpretaçion iconografica tipica de st'inmaggine a l'è che o serpente o rapresenta tanto o diavo che l'impeo roman, a foenta a no saiæ atro che l'impiaixe Lusciandra mogê de l'impiao Diocleçian e quindi, segondo o lenguaggio de l'iconografia Bizantiña, l'imagine de San Zorzo ch'o l'amaçça o serpente a l'é a rapresentaçion d'o so martiio.
A lezendia de San Zorzo e o dragon a fu portâ inderê da-i croxæ e remanezzâ segondo o stile d'a letiatua eroica de corte.
A verscion ciu antiga a l'é inte 'n scrito georgian de l'unzeximo secolo.
A verscion ciu comuña a l'é quella inclusa da Zacco da Vaaze, arçivesco de Zena scin a-o 1298, int'a biografia de San Zorzo da so legenda aurea un di scriti religioxi ciu diffuxi into medioevo (ancœu ne sorvevive ciu che 800 manoscriti [1]):
[...] San Zorzo o l'ea un cavaggeo e o nascè in Cappadocia. Un giorno o l'arivò in ta provinça de Libya in ta çitæ de Silene . Vexin a sta çitæ gh'ea un stagno in to quæ gh'ea un dragon ch'o l'attœuscegava tutta a contrâ. Una votta tutte e gente se missan insemme pe andâlo a amaççâ , ma quande o vin, fuzzin. E quande quello o s'arentiva a-a çitæ o l'inveninava e gente co-o so sciao, e pe questo i çitten ghe davan ogni giorno doe pegoe da mangiâ, coscì ch'o no fesse mâ a-e persoñe. Quande no ghe foì ciu de pegoe, ghe dessan un ommo e 'na pegoa. Aloa s'ordenò che i figgiœu e i zoenetti d'a çitæ foisan tiæ a sciorte da dâ da mangiâ a-o serpente, foisan povei o nobili.
Coscì ghe ne mandon tanti, scin che un giorno sciortì o nomme d'a figgia do re, e lê, addolorao o disse a-o so popolo: "Pe l'amô di dei piggiæ l'oo e l'argento e tutto quello che gh'ho, ma lasciæme mæ figgia".
Quelli dissan: "Messê, voî ei fæto a lezze e i nostri figgi aoa en morti, ma voi vorriesci fâ o contraio. Che se ghe mande vostra figgia, donca abbruxiemo voî e a vostra ca'"
Visto ch'o no ghe poeiva fâ ninte, o re o se misse a cianze e o disse a so figgia: "Aoa no veddiò mai o giorno do to maiezzo" Quindi o tornò da-o popolo e o domandò œutto giorni de tempo, e ghe l'accordon. Quande i œutto dì fun passæ, tornon da lê e ghe dissan: "Veddei da voi ch'a çitæ a mœu".
Aloa o re o feççe vestî so figgia in sposægo, o l'abbraççò e o-a baxò, o-a beneixì e o-a condusse a-o lœugo donde gh'ea o dragon.
De mentre ch'a l'ea la, San Zorzo o passava de li, e veddendo a damma o domandò cose l'é ch'a fava.
Lê a disse: "Vattene, bello zoeno, che se donca ti mœui ti ascì".
Aloa lê o disse: "Dimme cose ti gh'hæ e percose ti cianzi".
Quande a vidde che lê o l'inscisteiva, a ghe spiegò ch'a l'ea stæta consegnâ a-o serpente.
Aloa San Zorzo o disse: "Bella figgia, n'aggi poiia, che mi t'agiutiô int'o nomme de Gexo Christo".
A disse: "Pe l'amô de Dio, bravo cavaggêo, vattene, che no ti me pœu deliviâ".
Mentre ch'ean a prœuvo a parlâ, sciortì fœua o dragon e o se misse a corî verso de lô. San Zorzo o montò a cavallo, o se feççe o segno da croxe e o s'asbriò contra o dragon ch'o ghe vegniva incontro, o-o corpì co-a so lança, o l'inciagò de brutto e o l'atterrò. Pœuscia o disse a-a foenta: "Passa a to çenta in gio a-o collo do serpente, e n'aggi poiia".
Lê a-o feççe e o dragon o se misse a andâghe a prœuvo, paxe comme 'n cagnin. Lê a-o condusse inta çitæ e e gente scappon via criando: "Ohimemoæ! Ohimedê! Semmo tutti morti!"
Aloa San Zorzo o ghe disse: "N'aggiæ poiia e aggiæ fè in Dê e Gexo Christe, fæve battezzâ e mi amaççiô o dragon".
Aloa o re e tutto o so poppolo se feççan battezzâ, e coscì San Zorzo o tiò fœua a spâ, o l'amaççò o serpente, o ghe taggiò a testa e o l'ordenò ch'o foise cacciao inti campi. Ghe vosse quattro poæa de bœu pe portâ via o so corpo da-a çitæ.
Quello dì fun battezzæ chinzemia ommi, senza contâ e donne e i figgiœu. Inte quello lœugo o re o fondò una gexa in onô de Nostra Scignoa e de San Zorzo, in ta quæ scin a-a giornâ d'ancœu sciorte 'na vivagna ch'a guarisce i marotti che beivan a so ægua.
Dapœu o re o l'ófrì a San Zorzo tanti dinæ quante se ne poeiva alumiâ, ma lê o-i refiò e o comandò che foisan dæti a-i povei pe l'amô de Dê. [...][2]
[Càngia] A croxe de San Zorzo
San Zorzo o l'ea o santo protettô de l'eserçito bizantin e difensô de l'Impeo Roman d'Oriente contra i barbai. O so culto o zonse a Zena co-e nave do generâ Belisaio, dove o l'asostò e so truppe durante a guæra grego-gottica (535-554);[3]
A primma testimoniança documentâ d'o vescillo co-a croxe de San Zorzo a l'é d'o 1063, int'a cronaca d'a conquista d'a Seçilia d'i Normanni contra i Saraxin, scrita da-o Gofrè Maatæra [4], mentre o primmo a dîne che a croxe de San Zorzo a l'é rossa in campo gianco o l'é torna o Giacomo da Vaze, verso o 1275, sempre inta vitta de San Zorzo, d'a so "Lezendia Aoria": "A l'assedio de Gerusalemme, da-o momento che [i Crestien] no s'incallavan a montâ e scae pe via d'a rescistença d'i Saraxin, San Zorzo o l'apparse in arme gianche e croxe rossa faxendo segno de seguilo segui e de piggiâ a çittæ." [5]
L'Accinelli o scrive into 1750 che "se sa" che into 1099 i Zeneixi a-a primma croxâ piggion comme bandea a croxe rossa in campo gianco e San Zorzo comme santo protettô[6] e che "no gh'é dubbio" che o Ricardo Cœu de Lion a croxe de San Zorzo o a piggiò da-i Zeneixi quande questi, co-e so nave, o porton in Tærasanta.[7]
Questo fæto o parriæ ese confermao ninte de meno che da-o ducca do Kent ascì into depliant do pavigion ingreise pe-e Colombiade d'o 1992: "A bandea de San Zorzo, una croxe rossa in campo gianco, a fu adottâ da l'Inghiltæra e da-a çitæ de Londra in to 1190 a ço che e so nave ch'intravan in to Mediterannio gódissan d'a proteçion d'a flotta zeneize. O Monarca Ingleize o pagava 'na tascia annoâ a-o Duxe de Zena pe questo privilegio."[8]
Invece o cavaggeo ingreise Roggê de Hoveden, ch'o l'ea a-a terça croxâ insemme a-o re Riccardo Cœu de Lion, o n'ha lasciao scrito che into 1188, partindo pe-a croxâ, quande ghe fu da çerne i coî pe-e bandee, pe distingue e naçioin crestiañe i uñe da i atre, a croxe rossa se-a piggion i Françeixi, a gianca i Ingreixi e a verde i Fiaminghi. [9]
O storico Laurence Gardner o sostegne che i Ingreixi a croxe rossa in campo gianco se-a piggion comme bandea in quanto se conscideravan eredi legittimi d'i re de França che ghe l'aivan comme bandea za da-a terça croxâ, mentre i re d'Inghiltæra a croxe ghe l'avieivan avua gianca.[10]
[Càngia] Notte
- ↑ Sherry L. Reames - The Legenda Aurea: A Reexamination of Its Paradoxical History - 1985
- ↑ http://www.fordham.edu/halsall/basis/goldenlegend/GoldenLegend-Volume3.asp#George
- ↑ (IT)Aldo Agosto - "A Compagna" Anno XLIII: N. 3 - Luglio-Settembre 2011
- ↑ (LA) Gaufridi Malaterrae, De rebus gestis Rogerii Calabriae et Siciliae comitis et Roberti Guiscardi ducis fratris eius, lib.II cap.33: "Dum talia versus certamen properando perorantur, apparuit quidam eques, splendidus in armis, equo albo insidens, album vexillum in summitate hastilis alligatum ferens et desuper splendidam crucem, quasi a nostra acie progrediens, ut nostros ad certamen promptiores redderet, fortissimo impetu hostes, ubi densiores erant, irrumpens. Quo viso, nostri, hilariores effecti, Deum sanctumque Georgium ingeminantes et prae gaudio tantae visionis compuncti, lacrimas fundendo, ipsum praecedentem promptissime subsecuti sunt."
- ↑ (LA) Jacobus de Voragine - Legenda aurea sanctorum - De sancto Georgio: "Legitur in hystoria Antiochena, quod, cum christiani ad obsidendum Jerusalem pergerent, quidam juvenis speciosissimus cuidam sacerdoti apparuit, qui sanctum Georgium ducem christianorum se esse dicens monuit, ut ejus reliquias secum in Jerusalem deportarent et ipse cum iis esset. Cum autem Jerusalem obsedissent et Saracenis resistentibus per scalas adscendere non auderent, beatus Georgius albis armis indutus et cruce rubra insignitus apparuit innuens, ut post se securi adscenderent et civitatem obtinerent. Qui hoc animati civitatem ceperunt et Saracenos occiderunt."
- ↑ (IT)Françesco Maria Accinelli, Compendio delle storie di Genova, tommo II, sub anno 1750: "ſi ſa che convocato da Papa Urbano II. il Concilio in Chiaramonte nel 1096. per la Crociata contro Saraceni nelle Soría, concedette a molti Prencipi, che la intrapreſero, che portaſſero la diviſa di una Croce di panno vermiglio ſopra la ſpalla deſtra. Tardi non furono i Genoveſi al ſoccorſo della glorioſa impreſa [...] e ritennero per ſua diviſa la Croce ſpiegandola in Campo bianco ne' loro Stendardi [...] quando creſcendo le conquiſte dell'Eſercito Criſtiano nel Levante, ſecondate dalla protezione del Glorioſo Martire S. Giorgio [...] l'Anno 1099, preſero queſti per loro Confaloniere, e Protettore i Genoveſi"
- ↑ Ibidem: "Conteſtano le Storie, che nel 1190., comparſi in Genova Filippo II. Re di Francia, e Riccardo I. Re d'Inghilterra, s'armarono da' Genoveſi 80. Navi per l'impreſa di Terraſanta [...] ne v'ha dubbio, che lo Stendardo della Città colla Croce roſſa vi s'inalberaſſe, e che il Re Ingleſe per ſua Inſegna aſſumeſſe quella de' Genoveſi, che ancora i Re tutti ſuoi ſucceſſori continuano, chiamandolo Stendardo di S. Giorgio: Con la stessa diviſa, cioè Croce vermiglia in Campo bianco."
- ↑ (EN)"H.R.H. The Duke of Kent - Welcome to the British Pavilion at Columbus 92" - 1992: "The St. George's flag, a red cross on a white field, was adopted by England and the City of London in 1190 for their ships entering the Mediterranean to benefit from the protection of the Geonoese fleet. The English Monarch paid an annual tribute to the Doge of Genoa for this privilege."
- ↑ (LA)Roger de Hoveden (1174–1201), Gesta Regis Henrici II et Gesta Regis Ricardi Benedicti abbatis, - ed, William Stubbs, 2 vols, Rolls series, Master of the Rolls, Court of Chancery, 1867. - 21 jan. 1188 - p.30: "Prædicti vero reges in susceptione crucis ad distinguendam gentem suam, signum evidens providerunt. Nam rex Franciæ et gens sua cruces rubeas susceperunt, et rex Angliæ et gens sua cruces albas susceperunt, et comes Flandriæ cum gente sua cruces virides suscepit."
- ↑ (EN)THE MYSTERIOUS IDENTITY OF SAINT GEORGE - Laurence Gardner - 2007: From the time of Edward III, George’s presumed knightly prowess became very much a part of England’s military culture, and his association with a red cross was a direct result of the Plantagenet kings claiming their family right to the hitherto Crusader Cross of France.


text:
Eddy Merckx
Eddy Merckx Eddy Merckx u l'è staetu un famusu ciclista d'i anni settanta e fra i ciù grandi de tütti i tempi. U l'è legö a-a Ligüria pe' l'avégniméntu foscia ciü misteriusu d'a sö carriéra: in t'u 1969 , cun indóssu a maggia rösa d'u gìu d'Itallia, u l'è trûvö puxitivu a l'antidóping doppu a tappa de Sann-a e u vêgne squalificö. U abandunn-a a gära cianzendu sensa riêscì a dä spiegassiuìn. I culpevulisti i trôvan a spiegasiùn de inn-a superiuritè cuscì fórte insce i ätri. I inucentisti i sustégnan l'idéa d'u cumplóttu anche pérchè i curridùi, in te stu periudu d'a stóia d'u ciclismu, i accettävan ancùn buttiggétte da beive da u pübblicu, ch'i purèivan dunque cuntêgne quarsciasci côssa.


text:
Astor Piazzolla
Àstor Piazzolla (Mar del Plata (Argentinn-a), 11 mârso 1921, Bonesaire, 4 lùggio 1992), bandoneonista e compoxitô de tango argentin. Segondo molti specialisti, o l'è stæto o ciù importante muxicista de tango da segonda meitæ do secolo XX.
Ciammòu Astor Pantaleón Piazzolla, o l'è nasciuo da genitoì italien da çittæ de Trani, inta region de Puggia, emigræ in Argentinn-a.
O l'à studiòu armonìa e mûxica clascica e contemporannea co-a direttrice d'orchestra françeize Nadia Boulanger, e co-o sêu bandoneon, strumento tippico do tango, o l'à rinnovòu o gennere. O l'è stæto 'na figûa controversa inti confronti di argentìn, tanto muxicalmente comme politticamente.
A sêu mûxica, che lê o definiva comme "mûxica contemporannea de Bonesaire", a l'à avûo consenso primma in Ouròpa e inti Stati Unìi che into sêu pàize, e a l'à rappresentòu 'na vêa revolussion muxicâle drento a-o tango tradiçionâle.
'Sto "nêuvo tango" o l'è diverso da-o gennere originâle perché o dêuvia de dissonanse e di âtri elementi innovativi piggiæ da-o jazz, imparæ da Piazzolla quande o viveiva in America. O l'à ascì introdûto into tango di nêuvi strumenti, comme a chitara elettrica, o flòuto, o sassòfono, strumenti elettrònici e a batteria jazz, che scin a alloa into stile tradiçionâle n'ean ancon stæti doeuviæ.
I biògrafi afferman ch'o l'agge scrîto circa 3.000 pessi, ma o n'à solo registròu 500. Tra quelli ciù famôxi s'attrêuvan: "Adiós Nonino" (dedicòu a sêu poæ dòppo a sêu morte), "Fuga y Misterio", "Balada para un loco" (Ballâ pe un màtto), e l'operetta "María de Buenos Aires".


text:
Animalia
Son definïi Animâi (o Metazoi) tutti i organiximi eucarioti, con differensaçion cellulâ, eterotrofi e mobili inte a o men uno stadio de a lô vitta. O regno animâe (Animalia o Metazoa) o l'è costitùo da çirca 1,5 milion de speçie note viventi (ma se pensa che ve ne sexan ancon molte da descrovî), raggruppæ in particolari categorie tassonomighe definïe da o scistemma de classificaçion scientifega. O phylum ciù rappresentatïo o l'è, de segùo, quello de i artropodi (Ägni) che conta çirca 1 milion de speçie, de cui 750.000 in scia classe de i insetti. A disciplinna biologica che studia i animâi vegne dïta Zoologia. A mëxinn-a veterinäia a la studia tutto ciò che riguarda a sanitæ de i animâi e o rapporto ommo-animâ-ambiente


text:
Sydney
Sydney a l'è a capitâ do stato oustralian do Nêuvo Galles do Sûd, e a ciû grande e vëgia çittæ oustraliann-a (fondâa into 1788).
A çittæ a g'ha çirca 170.000 abitanti e l'area metropolitann-a ciû de quattro millioin. Insëmme a Melbourne, l'eterna rivâle pe o tittolo de çittæ ciû importante da naçion, Sydney a rappresenta o chêu commerçiâ e coltûrâ oustralian. A l'è 'n destin importante pe o tûriximo locâle e internassionâ e a l'è stæta premiâa molte vòtte comme ûnn-a de e çittæ ciû belle e vivibili do mondo. A l'è ammirâa pe o sêu porto, a bellixima costa, o climma cädo e a coltûa cosmopolita.
I sêu abitanti vegnan ciammæ sydneysiders oppûre meno de sovente sydneyite. A maggioransa da popolassion a l'è d'origgine brittanega e irlandéise, ma ciû reçentementi se son formæ grandi comûnitæ d'italiæn, grechi, libanéixi, arabi e asiatici.


text:
São Paulo
Çittæ d'o Brasî, capitâ d'o stato d'o mæximo nomme, a l'è a prinçipâle çittæ d'o Pàize e de l'emisfero sûd.
A l'è consciderä a primma çittæ d'o Brasî in importansa soçiâle, coltûâle e econommica. S'a ciamma "çittæ c'a no se pêu fermâ".
A g'ha 'na popolassiôn de 10.927.985 abitanti (stimaxôn 2005), inscie 'na sûperfiçie de 1.522,986 km².
Insëmme a Rio de Janeiro e comme gran çentro economico, a g'ha gran quantitæ de çittadïn fôresti, prinçipalmente giapponnéixi, portoghéixi, e italiæn.
- Prefettûa de São Paulo (in portoghéize)
- Scïto ûffiçiâ de tûrìximo
- Dati pe tûristi
- Cartôlinn-e vëgie São Paulo - Brasî
- Scïto con fotografîe (in ingléize)


text:
APEC
L'APEC, 'Cooperaçion Economica Asia-Paciffigo, a l'`e unn-a organizzaçion politica e economica di paixi bagnaæ do Oçeano paciffigo. L'APEC a l'`e stæta formâ in t-o 1989 e gha 21 assoçiæ ancheu.
[Càngia] Paixi da APEC
- Da o 1989: Australia, Brunei, Canada, Corea do Sud, Filippinn-e, Giappon, Indonexia, Malaysia, Neuva Selanda, Scingapô, Stati Unïi d'America e Thailandia
- Da o 1991: Cinn-a1, Hong Kong2 e Taiwan3
- Da o 1993: Mexico e Papua Neuva Guinea
- Da o 1994: Cile
- Da o 1998: Perù, Ruscia e Vietnam
- A Cinn-a rapresenta i interesci da Cinn-a soö, Hong Kong e Macao son consideræ regioin a economia separâ
- Hong Kong o l'è entroö in t-a APEC quando eja colonia britannega, da o 1997 o l'è parte da Cinn-a, ma o gha unn-a amministraçion economica semi-indipendente. Formalmente o l'è ciamoö Hong Kong, Cinn-a
- O governo da Repubbrica Popolâ da Cinn-a non riconosce uffiçialmente Taiwan, ma a considera unn-a provinçia rebelle. Pe questo motivo, Taiwan a vegne ciamâ Taipei Cinese e o prescidente de Taiwan non l'è ammesso a i incontri da APEC, Taiwan manda un ministro pe a economia soö.
[Càngia] Membri Potensiâ
L'India ha domandoö de entrâ in ta APEC. A o principio a soa candidatuä a l'è stæta contrastâ, ma grassie a o agiutto de i Stati Unïi, o l'è probabile che ghe vegna a minnimo reconoscioö o stato de osservatô.
Guam o l'ha fæto richiesta ascì, avendo comme esempio a situaçion de Hong Kong e da-a Cinn-a, ma i Stati Unïi, che o rapresentan, se son opposti.


text:
Autotrofia
L' Autotrofia a l' è l' insemme de fenomeni attraverso i quæ un organiximo vivente o riesce a ottegnî direttamente energia dä lüxe do sô o da de trasformasioin chimiche, compindo scintexi complesse de molecole organiche.
[Càngia] A neçescitæ de rifornimento energetico
Tütti i viventi ( ciante e animali ) han continuamente bezögno de energia da l' esterno. Questa energia a dipende streitamente da l' irrazzamento do sô. E ciante verdi e i æghe azüre mediante a fotoscintexi dövian direttamente l' energia solare pe scintetizzä de molecole organiche trasformando de molecole inorganiche semplici ( nitrati, nitriti, anidride carbonica e ægua ). Questi organiximi se ciammen perciò autotrofi pe fotoscintexi. Existe invece di batteri che scintetizzan de molecole organiche complesse döviando de l'energia chimica, comme o Desulfovibrio desulfuricans, appartegninte ai Thermodesulfobacteria ch'o vive ottegnindo energia dä ridüzion di sorfati a açido sorfidrico, sensa o bezögno da lüxe solare. Se parla in te questi caxi de organiximi autotrofi pe chemioscintexi. Fra e due forme de autotrofia existe di organiximi intermedi, comme e Thiorodaceae, che son di batteri che in prezensa de lüxe scintetizzan glucidi da l' anidride carbonica, solo se contemporaneamente osciden l' açido sorfidrico a sorfo elementare in assensa de oscigeno ( anaerobioxi ).
[Càngia] Organiximi viventi no autotrofi
Tütti i organiximi che no son in graddo de scintetizzä de molecole complesse, deven procüasele zà fabbrichæ, e se dixan eterotrofi. Tütti i animali e tanti vegetali ( comme i funzi ) son eterotrofi.


text:
Categorîa:E trezze colonie
E trezze colonie ean colonie britanneghe de l'America do Nòrd fondæ tra o 1607 (Virginnia a o 1732 (Georgia). E trezze colonie han formoö un congresso, se son rebellæ contro o Regno Unïo in to 1775 e han proclamoö l'indipendença di Stati Unïi d'America o 4 Luggio 1776.
[Càngia] E trezze colonie
- Noeuva Inghiltæra:
- Provinsa do Noeuvo Hampshire
- Provinsa da Baia de Massachusetts, pòi Massachusetts e Maine
- Colonia de l'isoa de Rhode e Ciantaxon de Providence, pòi Isoa de Rhode
- Colonia do Connecticut, pòi Connecticut.
- Colonie çentræ:
- Provinsa da Noeuva York, pòi Noeuva York e Vermont1
- Provinsa Noeuvo Jersey, pòi Noeuvo Jersey
- Provinsa da Pennsylvannia, pòi Pennsylvannia
- Colonia do Delaware (primma do 1776, e Basse Contee do Delaware), pòi Delaware
- Colonie meridionæ:
- Provinsa do Maryland, pòi Maryland
- Colonia e Dominio da Virginnia, pòi Virginn-ia, Kentucky e Virginnia Oçidentâ
- Provinsa da Carolinn-a do Nòrd, pòi Carolinn-a do Nòrd e Tennessee
- Provinsa da Carolinn-a do Sud, pòi Carolinn-a do Sud
- Provinsa da Georgia, pòi Georgia
- O Stato attuâ do Vermont o l'è stæto disputoö tra e colonie do Nuoeuvo York e do Noeuvo Hampshire. Da o 1777 a o 1791, o l'è stæto de facto unna repubbrica indipendente.
Sottocategorîe
Sta categoria a contegne e 2 sottocategorie indicæ di segoito, pe in totale de 2.
E
- [×] E tredixi colonie Americæn (3 P)
- [×] E trezze colonie Americann-e (1 P)
Pàgine inta categorîa "E trezze colonie"
Sta categoria a contegne e 11 pàgine son de segoito, pe in totale de 11.


text:
Riachuelo
Sciûmme de l'Argentinn-a, ciammòu ascì Río Matanza, longo 64 km., conosciûo pe a sêu contaminassion.
Daa sêu imboccatûa, dove gh'è a sêu conflûensa co-o Río de la Plata, piggia o nomme o quartê portegno de La Boca. O bagna e rive do sûd d'a çittæ outònoma de Bonesaire e o fa da confïn co-a Provinsa de Bonesaire.
Da quell'imboccatûa comensa l'Avenida General Paz, c'a marca i confîn de tûtta a çittæ de Bonesaire.
Scin a-o Ponte de la Noria o sêu nomme o l'è Río Matanza, ma da quello ponte scin a confluensa co-o Río de la Plata, o vegne ciammòu Riachuelo , che in spagnòllo voeu dî "rianetto".
In tûtta l'area de 'sto sciûmme abitan çirca 3.500.000 de personn-e.


text:
Alghero
Alghero (L'Alguer in catalàn e S'Alighèra in sardo), o l'è 'n comûn italiàn de circa 42.000 abitanti, inta provinsa de Sassari, a-o nòrd-òvest da Sardegna.
[Càngia] Stöja
O l'è stæto fondòu circa 1102 da-a famiggia Doria, d'origgine zeneise, comme pòrto fortificòu. I Doria g'han avûo o poèi pe seccoli, eççetto 'n corto periodo de dominassion pisann-a (1283-1284). In 1353 o l'è stæto cattûròu da-i Aragoneixi e o s'ha svilûppòu grassie a-a colonissassion catalann-a. Inta primma meitæ do seccolo XVI o l'ha riçevûo o tittolo de "Ciutat de L'Alguer" e a l'è fiorîa in prosperitæ econommica. Dòpo o periodo Catalano-Aragoneise, a l'è rivä a Spagna d'i Absburgo, c'a ghe l'ha portòu a-a decadensa. Into 1720, alghero e a Sardegna son stæti trasferti a-o Piemonte.
[Càngia] Léngua
Gh'è 'na minoransa c'a pârla a Léngua catalann-a da quande i catalæn a ghe dominâvan, avendo tiòu fêua a popolassion sarda locâle in 1372. O catalan o l'è stæto cangiòu da-o spagnòllo into seccolo XVII e dappêu da l'italian. I stûdi ciû reçenti inscia sêu realtæ lenguistega mostran che o 22.4% da popolassion a pârla o catalàn algheréise comme primma léngua, e o 90% g'ha conoscensa de quella pârla.
- Informaçion lenguistega da Generalitat de Catalunya (formatto pdf)


text:
Aconcagua
O Cerro Aconcagua ascì Monte Aconcagua, con 6.959 metri inscio livello do mâ, o l'è o monte ciû ærto de l'Americhe e do mondo fêua de l'Asia.
O s'attrêuva inte l'òvest de l'Argentinn-a e o fa pârte de e Andes, o scistemma de monti c'o percôrre l'America do Sûd.
O g'ha diversci giassâi e o sta drento a-o Parque Provincial Aconcagua, viscitòu da nûmerôxi tûristi e scaatôi de tûtto o mondo.
L'origgine do sêu nomme a no l'è ancon ciæa. O se pensa c'o pêu vegnî da a léngua Quechua, da dôe pòule che vêuan dî "sentinella de prîa"; oppûre da 'n'âtra léngua pre-coloniâ.


text:
Pera
Pera
Çitè cumerciäle zeneise a e pórte de Custantinòpuli bizantinn-a, custruìa insc'ou colle de Galata de là d'u Córnu d'Ou, cöita cun a capitäle de l' Imperu Rumàn d'Uriente , in t'u 1453 , in t'e man d'i Türchi ottumäni.
Pera a l'éa inn-a vêra çitè in t'a çitè, legalmente, in sustansa, semi-autónuma e semi-indipendente, furtificä cun puderuse miagge e tûri (ancùn inchö a se pö amiä a Tûre de Galata , erta ciü de 60 métri). Da Pera i dipendèivan amministrativamente tütte e culónie d'u Mä Neigru ( Caffa ascì ), e gh'ävan i sö interessi sustansialmente tütti i mercanti ligüri cun interèsci in t'u Mediterraneu Urientäle o, l'è ciaeu, in t'u Mä Neigru, cun fùndeghi pe e mercansìe.
A Pera i Zeneisi i attìvan ascì inn-a zecha.
Au mumentu de l'invaxùn da pärte di Türchi, u Cunsule u prucläma a neutralitè de Pera, sensa méttise da-a pärte de l'imperatu' bisantin ch'u sta sercandu inn-a difeisa disperä ascì che illógica (scinn-a a-a mórte de lé mêximu in cumbattimentu).
Cun quésta móssa e grassie a in abiliscimu trâvaggiu de diplumasìa i abitanti i l'an in t'u cumplèssu särva a vitta e qarched'ün ascì bunn-a pärte d'i béni, e a survaviviä, pe' ancun inn-a çinquantenn-a d'anni, inn-a mudesta attivitae mercantile zeneise in t'a növa Istanbul. Grassie a nümerusi atti nutarili, emmu ancùn inchö a puscibilitae de cunusce diverse facce d'a vitta mediêväle de Pera zeneise capitäle finansiaria cuscì impurtante pe' l'imperu culuniäle zeneise.
A Istanbul , in ciü ch'a-a dita Tûre de Galata , u se pö amiä u palassiu gemellu d'u Palassiu d'e Cumpere de Zena, deré au Palassiu de San Zorzu.


text:
Lengue nilo-saharianne
E lengue nilo-saharianne son parlæ da circa 110 milion de personne in te l'Africa da e regioin in proximitæ de i çiummi Çari e Nilo (donde o nomme) a o nòrd ovest do continente e fin a a region do Çiumme Congo.
A classificaçion de e lengue nilo-saharianne comme una famiggia separâ a l'è discussa da i studiosi de lengoistega, ärcunni dixan che lê doveivan ëse assoçiâ a e Lengue niger-kordofanièn (Niger-Congo).
[Càngia] Clafficaçion
Secondo o studioso Joseph Greenberg (The Lengue of Africa) e lengue nilo-saharianne:
- Lengue Komuz
- Lengue Saharianne
- Lengue Songhay
- Lengue Fur
- Lengue Maban
- Lengue Chari-Nile
- Lengue sudaneisi çentrâ
- Lengua Kunama
- Lengua Berta
- Lengue sudaneisi orientâ
- Lengue nubianne
- Lengue do Nilo


text:
Genovapress
POESIE IN DIALETTO GENOVESE : O FILOSOFO
ANTICHE POESIE LIGURI IN DIALETTO GENOVESE
O Filosofo
Il Filosofo
Fu unn-a votta domandou
a un Filosofo, pe cose
mai moggè avesse piggiou...
Pe poei vive (o ghe rispose),
ciù tranquillo... Se troviò
unn-a donna bonn-a assae
in 'sti tempi indemoniae
son ben certo che a perdiò:
se m'intoppa unn-a cattiva,
a m'ammassa e morta e viva!...
Se a l'è ricca, gren preteize!...
Se a l'è povea de gren speize!...
Se e l'è bella, ghe veu intorno
sentinelle neutte e giorno!...
Se a l'è brutta, oh che spavento!
Se ciarlonn-a, oh che tormento!
Se a l'è mutta, mi meschin!
Dunque stò sempre fantin,
pe no perde coi dinae
a salute e a libertae.
- PROVERBI LIGURI IN DIALETTO GENOVESE "DESANDIO,CICCHETTI E POCA CUA,PORTAN PRESTO L'OMMO A SEPORTUA"
- PROVERBI LIGURI IN DIALETTO GENOVESE "CERCA' O MA COMME I MEGHI
- PROVERBI LIGURI IN DIALETTO GENOVESE"O CIU' CONTENTO DO MONDO O VIVEIVA IN SCIUN MONTE SENSA CAMIXIA
- POESIE IN DIALETTO GENOVESE : NEUVA MORTE TRAGICA
- POESIE IN DIALETTO GENOVESE : L'OMMO IN MEZO A DUE DONNE
- PROVERBI LIGURI IN DIALETTO GENOVESE "CHI COMANDA PAGA"


text:
gghetto gaggers torrents- related searches - yolanda ghetto gaggers - vanessa b ghetto gaggers - brown sugar ghetto gaggers - stacy adams ghetto gaggers - ghetto gaggers ashanti - video jada fire ghetto g - skyy black at ghetto gag - anastasia and olivia ghe - ghetto gaggers site rip - nude totally free gaggers - sydnee capri ghetto gagg - shante ghetto gagger - skyy black ghetto gaggers - ivy ghetto gaggers - free ghetto gaggers scenes - bria ghetto gaggers - ghetto gagger superhead - ghetto gaggers layla - ghetto gagger torrents - ghetto gagger bbw
If this search for gghetto gaggers did not find you the right torrents, try to fine tune your query. At the top you might find some gghetto gaggers alternatives.
Engines
Searching...
Real-time Filter
.


text:
pe teava .ro barbie in basmul modei de pariziene
pe teava .ro barbie in basmul modei de pariziene masini, pe teava .ro barbie in basmul modei de pariziene remmi, pe teava .ro barbie in basmul modei de pariziene jocuri, pe teava .ro barbie in basmul modei de pariziene gatis, pe teava .ro barbie in basmul modei de pariziene dressup, pe teava .ro barbie in basmul modei de pariziene jocri, pe teava .ro barbie in basmul modei de pariziene joc, pe teava .ro barbie in basmul modei de pariziene animate, pe teava .ro barbie in basmul modei de pariziene barbie, pe teava .ro barbie in basmul modei de pariziene online,


text:
Arte
Ârte (da-o latin: ars, artis, e quello lì da-o greco antigo tέxvn), a l'é 'na manifestaçion de l'attivitæ umann-a co-a quæ s'esprimman i sentimenti segondo de-e régoe coltûrâli de bellessa e estettica, interpretando a realtæ oppûre con di elementi immaginâi, dêuviando imàggini, soìn, paròlle, ecc.
Into senso ciù àmpio, a comprende tùtte e-attivitæ umann-e (individuâli oppûre colettive) che gh'àn pe efetto a criassion de 'na forma d'espression estettica.
A l'é 'na forma da conscensa soçiâle che gh'à comme obiettivo quello de soddisfâ e neçescitæ spirituâli di òmmi.
- Wikiartpedia, a "Lìbea Ençiclopedia de l'Ârte e e Coltûe de-e ræ telemattighe"
- Ars Summum


text:
Marco Polo
Marco Polo (Venessia, 15 Settembre 1254 – Venessia, 29 Zenâ 1324) o l'è stæto 'n esploratô e mercante venessian che, insëmme a-o sêu poæ Nicolò e o barba Matteo, o l'è stæto tra i primmi oçidentâli a rivâ in Cinn-a (ciammâ da lë Chatai) percorindo a dïta "Via da Sëa".
E cronache do sêu viaggio son stæte dettæ da lë a Rustichello da Pisa, o sêu compagno de prexon a Zena, e arrecûgeite inte 'n libbro intitolòu "Deuisament dou monde", conosciûo comme "il Milione" ("o Million", oppûre "o Mion").


text:
Morula
A morula a l' è un aggregou de cellule che o se forma in ti primmi stadî do svilüppo embrionale, durante a segmentasion do zigote. O nomme o deriva dä forma a rappô de questo aggregou, che o l' assomeggia appunto a unna môìa.
Dopo a fecondasion o zigote o se dividde ripetutamente pe mitosi, dando origine a cellule sempre ciü piccinne, dîte blastomeri, e perciò o volüme complessivo o no l' aumenta. In ta specie umana a primma divixion do zigote a l' avvegne a circa 24-30 ôe dä fecondasion; e altre mitosi seguan con un ritmo ciü rapido. Questo processo o l' è ciammou segmentasion e o porta, ao terso giorno, ä formasion dä morula (stadio de 8-16 blastomeri). A l è a morula ad inträ in ta cavitæ uterinna.
In te questo stadio i blastomeri se compattan, no lasciando fra de lô spasî vöi e creando in sce a superfiçie esterna un rivestimento continuo costituio dae membranne plasmatiche de cellule periferiche, e quali son senscibilmente ciü piccinne rispetto a quelle interne e forman fra de lô unna rete de giunsioin occludenti, sigillando coscì a morula. E cellule interne son invece unie da giunsioin comunicanti. In sce e zone in contatto con l’esterno de membranne plasmatiche se va formando inoltre di microvilli. Doppo se ha anche di cangiamenti metabolici: gh’ è un marcou aumento da scintesi de RNA e proteinne e cangiamenti in ta compoxision de membranne.
Ao stadio de morula tütte e cellule son ancôn cellule staminali "totipotenti", cioè indifferensiæ e in graddo de originä tütti i tesciüi embrionali e extra-embrionali. A morula a l' è ancôn circondä dä zona pellücida. O stadio successivo do svilüppo embrionale o l' è quello de blastocisti.


text:
Democrito
Demòcrito (gr. Anuόkpιtoς, lat. Democrĭtus) de Abdea. - Filosofo grego (Abdea, Traxa, n. tra o 470 e o 457 a. C. - m. foscia tra o 360 e o 350 a. C.). Discepolo de Leüçippo, o l'ha elaborao una conceçion materialistega da realtæ, a quæ a l'è vista comme mateia in movimento (permisso da-o vœuo).
[Càngia] Vitta
Di dæti meno inçerti da tradiçion ch'a-o risguarda vœuan ch'o viagesse soventi in Egitto e pe tutto o mondo mediterranio. Tornao a Abdea (o ghe saiæ morto a 109 anni), o se dedicò a l'attivitæ de meistro e de studioso. Di numeroxi scriti, de etica, matematica, lettiatua e muxica, n'è pervegnuo solo che circa trexento frammenti.
[Càngia] Pensceo
O l'ha sviluppao rigorosamente a conceçion atomistega de Leüçippo, abbandonando però o grossolan empirismo fixico do meistro e asmiando a una spiegaçion metafixica da realtæ. Coscì o momento "eleatico" o riappâ inta so gnoseologia rinsadao pe a distinçion rigorosa fra conoscença senscibile e conoscença intellettuâ, e solo a quest'urtima l'è riconosciúo o carattere de çerteçça: e qualitæ senscibile son convençionæ (vόuῳ), a conoscença de veitæ attraverso o travaggio scientifico da raxon a se poñe invece comme a ciu âta exigença do Bίoς ϑewpntιkός, co-o quæ una savia e equilibrâ morâ a doviæ fâ coincidde ascì a vitta pratica. Amiâ sotta questo profî, a conceçion atomistega de Democrito a no pœu êse consciderâ soltanto una meccanica conciliaçion do monismo eleatico co-o pluralismo, ma a va vista comme un superamento da metafixica parmenidea in força de una nœuva metafixica ch'a fa do no-êse o tesciúo de l'êse. L'è diffiçile dî, sorvetutto pe a scarscitæ de documenti, se l'atomismo de Democrito o foise deterministego ò caxualistego: a propenscion di studioxi a l'è verso quest'urtima interpretaçion. Da-o punto de vista fixico a l'è particolarmente interessante a conceçion atomistega, saiv'a dî discontinua, da mateia; l'atomo de Democrio o l'è consciderao comme l'unitæ elementâ de l'êse, fixicamente indivixibile, oltre che immutabile e eterno: a formaçion di corpi, e in primmo lœugo quella di coscì díti elementi (fœugo, aia, ægoa, tæra), a vegne spiegâ da Democrito in senso reddenamente meccaneghistego comme una conseguença de l'incessante e eterno movimento vorticoso di atomi ch'o determina, pe de qualitæ geometriche, o raggruppamento di elementi scimili.
In contrasto co-a filosofia dominante into Medioevo, e dotriñe democritee e epicuree commençon a tornâ in ónô a-o prinçippio de l'etæ moderna, e, pe œuvia specce de Bacon e de Galileo, contribuin a-o sviluppo da nœuva filosofia naturâ.


text:
Loigi XIV de França
Luigi XIV re de França, dîto o "Re Sô" (fr. le Roi Soleil, Saint-Germain-en-Laye 1638 - Versagge 1715). - Tra o 17° e o 18° sec. a França de Loigi, o Re Sô, a vègne a maggiô potença œüropea. So gren ambiçioin fun de fâ da França un paise fortemente unio sotta o controllo da Coroña e de redue l'Œüropa sotta a so egemonia: o l'ariescì parçialmente into primmo scopo e o fallì into segondo.
Figgio de Luigi XIII e de Anna d'Aostria; re da-o 1643, o l'arestò sotta a tutela da moæ e do cardinâ Mazzarin scin a-a morte de quest'urtimo (1661), quand'o l'anonçiò a-a corte che ninte se saiæ ciu fæto sença o so ordine. A cellebre esprescion L'état c'est moi a l'indicava i ciæi intenti assolutisteghi do so programma de governo: tutti i so sforsci, a l'interno, fun votti a compî o processo de accentramento da vitta politica da naçion, che a sconfita da Fronda a l'aiva reizo ineluttabile; o scelse i so conlaboatoî tra i borgheixi, o redusse l'antiga fœüdalitæ a "nobiltæ de corte", obrigandola a fâ da brillante comparsa a Versailles, mentre inte provinçe, za da questa governæ, o poei o passò inte moen de l'intendente regio. Da questo punto de vista o coonamento da politica de Loigi o l'è constituio da-a creaçion de Versailles e da l'estremma cua ch'a regolava a vitta de corte. Fu creao di instituti pe rende ciu organico e preciso o fonçionamento de l'amministraçion (eliminaçion di antighe franchixe e privileggi; ezaotoamento di parlamenti; nisciuña convocaçion di Stæti Generæ; istituçion di intendenti).
Intensciscima fu, pe meito de J.-B. Colbert, l'attivitæ do governo into campo economico e finançiaio: gren travaggi pubbrichi; vigooso impurso dæto a l'agricortua, ma sorvetutto a l'industria e a-o commercio; mariña mercantî e conseguente espanscion coloniâ e commerciâ. Una radicâ riforma de l'eserçito a fu attoâ da F.-M. Louvois; ciu tardi, con S. Vauban, l'organizzaçion de un scistema de difeiza do paise mediante de linie fortificæ de proteçion e places de frontière o dette vitta a un complesso di œuvie de vasto valô strategico e politico, destinao a esercitâ profondo influsso in sce-a scituaçion da França, inte l'avegnî ascì.
Nanti a-a Gexa catollica, Loigi o seguì una politica de prestigio, segge into senso d'affermâ, de fronte a-o papato, a parçiâ aotonomia da Gexa françeize (e coscì dite "libertæ gallicañe" do 1682), segge into senso de voei l'assoluta dipendença do clero da-o re; vigoroxi fun i so contrasti politico-giurisdiçionæ con Romma (affâ Créqui a Romma, e occupaçion d'Avignon e do contado Venascin, 1662-64; affâ do diritto de axilo a Romma e nœuva occupaçion de Avignon, 1687-88). Ortodosso però a l'interno, o no tollerò a fronda religiosa e o perseguitò i giansenisti primma (1664), i quietisti da pœu; verso i calvinisti o l'adotò una politica de sempre mao rigô ch'a curminò, con grave danno da França mæxima, inta revvoca (1685) de l'editto de Nantes.
A grande œuvia interna de Loigi a fu completâ da-o favô accordao a-i arte e a-e lettie: a corte a fu alloa, pendavei, a-o centro de l'intensciscima vitta corturâ françeize. Loigi o transportò a Versagge a colleçion de dipinti (circa 100) recugeita da-i predecessoî a Fontainebleau e o l'inricchì grandemente: o Cabinet du roi o l'ammontò a 1500 œuvie; incremento scimmile ebban e recugeite de prie incize, de medagge, de libbri, de disegni e d'incixoin; Loigi o l'asseguò coscì a-a França o possesso de di inestimabili tezoi d'arte.
A figua de Loigi l'è circondâ, però, da nommina eüropea sorvetutto pe a so politica estera, e o so regno o fu o periodo de mascima potença françeize in Œüropa, tâ da legittimâ o voltærian appellativo de "seccolo de Luigi XIV" dæto a-o sec. 17°. Començâ efficaxemente co-a guæra de devoluçion (1667-68), a lotta pe o predominio œüropeo a continuò co-a guæra contra i Paixi Basci (1672-78) e a vidde, inti anni succescivi a-a paxe de Nimega, o curmine da potença do re, ch'o poe', mediante e cammie de rœünion, procede a-a preiza de possesso de çittæ arsaçiañe, in particolâ Strasburgo (1681), e, mediante un accordio co-o ducca de Mantoa, occupâ ascì Cazâ. Da una parte, quindi, Loigi o risolveiva o problema de frontee in sce-o Ren, da l'âtra o metteiva ciu sado pê in Italia. Ma a potença françeize, esercitâ spesso con dueça de forme (bombardamento de Zena, 1684; prescion continua in sce-o ducato de Savoia e in sce-o Brandeburgo), accentuò a reaçion de potençe œüropee sotta a direçion de Ghigermo d'Orange (da-o 1688 re d'Inghiltæra): se a guæra da Grande Aliança (1688-97) a l'ebbe fin inta paxe de compromisso de Rijswijk, a longa guæra de succescion de Spagna (diâ da-o 1701 a-o 1713-14, paxe de Utrecht e de Rastatt), a se concluze co-a perdia de l'egemonia politica, che da-a França a passò a l'Inghiltæra. L'açion de Loigi, coscì, se pe çerti resguardi a l'è in linnia co-e tendençe de l'eppoca, che portavan a l'accentramento statâ e a l'eroxon do poei nobiliâ, proprio inta politica estera a pâ ligâ a-i vegi schemi de guære pe l'egemonia in Œüropa; sostançialmente indifferente o l'arestò, de fæto, nanti a-e nœuve prospettive de espanscion coloniâ e commerciâ, alloa feliçemente adotæ da l'Inghiltæra.
A l'interno ascì, i urtimi chinz'anni de regno segnon una grave crixi do "scistema"; o mâcontento in França pe l'assolutismo, e continue guære, a prescion fiscâ; a formaçion de un nucleo d'opoxiçion a-i mettodi do re (Fénelon, Saint-Simon, Boulainvilliers). L'atmosfea de crixi a l'ingugette a mæxima vitta privâ do re. Questo, doppo l'amô zoenî pe Maia Mancini, o l'aveiva spozao (1659) l'infanta spagnolla Maia Texo d'Asburgo, avendo comme favoiie primma a duchessa de la Vallière, da pœu a marcheiza de Montespan, da-a quæ o l'ebbe despægi figgi, e infin Madame de Maintenon, che, doppo a morte da regiña (1683), o sposò segrettamente; sotta l'influsso de quest'urtima a veciaia de Loigi a fu osescionâ da di continnui scruppoli religioxi, in sce-i quæ eserçiton o so peiso ascì i desmui familiæ (1711, morte do drafin; 1712, do figgio e erede de quest'urtimo, o ducca de Borgogna).


text:
Ghisa
A Ghisa a l' è unna lega composta prinçipalmente da Færo, contegninte dall' 1,8 ao 5,5 % circa de Carbonio. Pö esse presenti anche, in basse percentuali, di liganti comme Molibdeno, Crommo, Siliçio, Alluminio, eccetera. O diverso tenore de Carbonio o corrisponde a struttüe diverse, ae quali corrisponde anche unna grande diverscitæ in te caratteristiche meccaniche. I oggetti de ghisa pöan esse realizzæ solo attraverso a füxion, perchè questo materiale o no l' è fucinabile. A temperatüa de füxion a l' è de 1200°C. Caratteristiche da ghisa son a düressa elevä, unna bonna rexistensa all' usüra da strisciamento e unna forte rigiditæ. A presenta però unna resiliensa bassa. Questa lega a vegne dövia pe realizzä, pe esempio, stive o componenti de motori a scciöppo comme sedi e guidde de valvole, erboi a camme e canne di cilindri; spesso in te motori piccin e utilitari vegne füzo in ghisa tütto o cilindro.


text:
Ourense
Ourense a l'è a tersa çittæ da Galissia segondo a popolassion, dòppo Vigo e A Coruña.
A g'âva 110.350 abitanti into 2006 e a l'è a capitâ da comarca e a provinsa do mæximo nomme.
A s'attrêuva a 132 metri d'artûa e a ghe percoren i sciûmmi Miño, Barbaña e Loña. A g'ha de famoxe ægue termâli, donde l'ægua a sciorte a 60-80 °C.
Comme monûmenti importanti, ghe son a cattedrâ, do seccolo XII, e i sêu porteghi do Paradiso e o Santo Cristo, o ponte roman, o convento de San Francisco, e gëxe da Trinitæ e Santo Domenego e l'insëmme da Çittæ Vëgia, in proçesso de ricoverassion.


text:
Asturias
Asturias (in spagnòllo: Principado de Asturias; inta Lengua astûriann-a: Principáu d'Asturies), a l'è 'na Comûnitæ Outònoma da Spagna.
A g'ha o nomme de "Principado" pe 'na câusa storica, zà che l'erede da coronn-a spagnòlla o dêuvia o tittolo de "Príncipe de Asturias".
A s'attrêuva inta costa settentrionâ da Spagna. A g'ha confîn a òvest co-a Galissia, a est co-a Cantabria, a sûd co-a comûnitæ de Castilla e León, e a nòrd co-o Mâ Cantábrico. A g'ha 'na gran richessa paisaggistega, con nûmeroxi pârchi natûrâli protetti e molti pòsti tûristixi natûrâli.
Essendo ûniprovinsiâ (a g'ha solo a provinsa de Oviedo), a l'è diviza in 78 concejos e a sêu capitâ a l'è a çittæ de Oviedo.
A g'ha 'na sûperfiçie de 10.603,57 km², 1.076.896 abitanti (2006) c'o rappresenta o 2,44% do totâle da naçion spagnòlla, e a sêu festa a l'è l'8 Settembre, giorno de Covadonga e Asturias.
L'idiomma ûffiçiâ o l'è o castigiàn dïto spagnòllo (a lengua naçionâ), ma se pârla ascì l'|astûrian dïto 'bable. Quella pârla locâle a no l'è ûffiçiâ ma a g'ha a protteçion de l'Estatuto de Autonomía de Asturias. Inta çittæ de Oviedo, capitâ astûrianna, ghe n'è l'Academia de la Llingua Asturiana.
A çittæ ciû popolä da region a l'è Gijón, con 274.472 abitanti, e pòi vegnan Oviedo (214.883) e Avilés (83.358).


text:
Domenico Cimarosa
Domeñego Çimmarœusa (it. Domenico Cimarosa). - Muxiçista (Aversa 1749 - Veneçia 1801).
De povia famiggia, orfano de poæ a sett'anni, o fu accugeito (1761) into conservatoio napoletan da Madonna de Loreto comme "figgiœu". Chie o studiò con G. Manna, A. Sacchini, F. Fenaroli e da pœu foscia ascì con Niccolò Piccinni. O l'exordì co l'opera "E stravagançe do Conte" (1772), a-a quæ seguin âtre trezze oppere comiche (rappr. a Nappoli e a Romma) tra-e quæ "L'Italiaña in Londra" (1779) ch'a ghe procuò nommina de grand'operista. A so primma opera seria a fu o "Caio Mario" (rappr. a Romma 1780), che però, comme i âtre do gennere, a l'arestò un'ecceçion.
Into 1781 Çimmarœusa o se rivela zonto a piña maturitæ con "Zaniña e Benardon", œuvia composta e applaodia a Veneçia, ch'a se pœu consciderâ un caodœuvia, pe a felixe rappresentaçion di varri personaggi e de varrie scituaçioin psicologiche ondezzante tra a satira e o sentimento ciu squixio. Assæ meno interessante o Çimmarœusa o l'è into genere serio, do quæ o l'è esempio un "Oreste" (1783), inçerto fra o tradiçionalismo metastaxian e e idee di novatoî do tempo. Into 1787 o l'è ciammao a-a corte de Torin (dove o dà un "Valodimiro", ben applaodio) e subito doppo a quella de Peoburgo, ch'o razonze, doppo un viægio pe Romma, Firençe, Parma, Vienna, Varsavia, assæ fruttoso pe o Çimmarœusa, onoao e cormao de doin in ogniduña de quelle çittæ e corte.
A Peoburgo o l'arestò ciu de trei anni componendo con ottimo exito despæge cantæ, messe, e i oppere serie "Cleopatra" (1789) e "A Vergine do Sô" (1789-90). Into ritorno da-a Ruscia (1792) o l'asostò a Vienna, dove o so "Matrimonio segretto", appoxitamente composto, o destò un entuxiasmo sença precedenti (l'imperatô o-o vosse intregamente replicao inta mæxima seiaña). L'è questa l'œuvia ciu squixia e caratteristega do Çimmarœusa, degna, pe arguçia, veitæ psicologica, teniéça, de stâ vexin a-e analoghe partitue de W. A. Mozart.
Continua a produçion do Çimmarœusa a Napoli, dove o rientra into 1793, meistro da reâ cappella; a megio œuvia: "E furbaje femminî" (1794). Durante o periodo repubbrican o Çimmarœusa o scrisse un inno pe quello rezimme (1799); a-o ritorno in sce-o trono o re o no perdonò tâ gesto, offendendose ancon de ciu a prœuvo a l'offerta, fætaghe da-o Çimmarœusa, de una cantâ d'omaggio. O Çimmarœusa, passao quarche giorno in prexon, o dovette da pœu abbandonâ Napoli e razonze Veneçia, dove poco doppo o se spense.
A produçion do Çimmarœusa a comprende, oltre e 54 œuvie tiatræ, 2 messe, un ótóio, 4 cantæ, 7 scinfonie, un conçerto pe ciu strumenti, di duetti e de sonate pe çimbalo.


text:
Sestri Levante
Sestri Levante l'è ûn comune de 18.616 abitanti inta provinsa de Zena.
[Càngia] Geògrafia
O comun u l'è posto a o confin co'a provinsa de Spesa, e o l'è ûn de l'urtimi comoin che s'affaççan in sciö Golfo do Tigullio. E sœ ciû grandi meravigge son e sœ due baie, a Baia d'e Föe (cuscî ciamâ pe l'abituddine de Hans Christian Andersen de vegnî chi a scrïve e sœ föe) e a Baia do Silençio, separæ solo da ûn sotile istmo de tæra c'unisce 'a çitæ a l'isolotto d'i Castelli. L'è pe questo motivo che Sestri Levante l'è anche spesso ciamâ "a çitæ d'i duî mâ" da-i sœ abitanti.
Sestri Levante l'è separâ da-o vixinn-o päise de Riva Trigoso pe mëxo do Capo de Punta Manara, c'o l'è ûn belliximo punto panoramico p'amiâ a citæ e o mâ. O centro storego o se treuva vixinn-o a'e due baie, mentre a parte ciû moderna se sviluppa in ta cianna.
[Càngia] Stoia
Sestri Levante l'ea conosciüa anche ai tempi d'i Roman comme Segesta Tigulliorum, c'o derive da'o nomme d'i sœ abitanti, i Tigulli. In tempi antighi, quand'ancun a citæ a nû l'existeiva, l'isolotto d'i Castelli l'era separòu d'a terraferma, ma e frequenti inöndaçuïn d'i fiummi Gromolo e Petronio han fætu accumulà molta terra, che cianin cianin a l'ha furmou l'istmo donde ancö sorge a citæ: a posiçion strategica l'ha permettûo anche de diféndese da-i foestê c'arrivavan pe mâ, avendo a citæ 'na roccaforte naturale in scë l'isolotto.
Moltïximi popoli foestê l'han attaccou Sestri Levante durante o Medio Evo, quand'u l'ea ün possedimentô d'a Repubblica de Zena: i Fieschi de Lavagna l'han preuvou a conquistâ a citæ in to 1133 comme püre Pisa in to 1170, ma sensa successo. In to 1172, tuttavia, i Malaspina e i Fieschi se sun piggiæ a citæ da-o dominio de Zena, e han battûo Castruccio Castracani da Lucca in to 1327. I Visconti de Milan pœ han piggiou Sestri Levante in to 1365, e han resistìu a Venezia in to 1432.
Sestri Levante è steta attacâ da-i piratti turchi in to 1542 e da-i saraxenn-i in to 1607. Finalmente, con Napoleone, o paise u l'e rientrou in ta Repubblica de Zena fin-a l'unitæ d'Italia.
[Càngia] Pòsti de interesse
A citæ de Sestri Levante l'è pinn-a de gëxe, tra cui e ciû importanti son:
- Santa Maria di Nazareth (XVII secolo), neoclaçica, posta in mezo a-e due baie
- San Nicolò, romanica, costruiâ in cimma a l'isolotto
- Madonnina del Grappa
- Santo Stefano del Ponte
[Càngia] Economia
Graçie a-a belessa do posto, Sestri Levante a vïve soprattütto de turismô, graçie ai visitatori lombardi, piemontexi e tedeschi ch'i vegnan a passâ e ferie a-a spiazza.
A principà sede de indüstria, a Fincantieri, a se treuva a Riva Trigoso, poco distante da Sestri Levante, e a fornisce lô a tutt'a citæ.
[Càngia] Coltùa
[Càngia] Manifestaçioin, feste e fëe
- A primavëa se svolge a Sestri Levante o Premio Andersen, a premiaçiön do libro ciû bello scritto da e pe-i figgiô, cuscî ciamòu in onöre do grande scrittô de föe Hans Christian Andersen.
- A Barcarolata, ch'a se svolge l'urtima domenega de lûggio, inta quae i volontari sfilan p'a citæ co'na barca adobâ in mainea ridicola, e vinçe chi porta a barca ciû strann-a p'a stræ.
- Hanoa Hanoa, tradiçiönale festa hawaiiana do segundo mardì d'agosto, promossa da-a famosa discoteca Piscinn-a d'i Castelli.
[Càngia] Scîti collegæ
Errore nella funzione Cite: Sono presenti dei marcatori
ma non è stato trovato alcun marcatore


text:
Valladolid
Valladolid a l'è a capitâ da Cômûnitæ Outònoma de Castiglia e Leon into nòrd-òvest da Spagna. Capolêugo da provinsa do mæximo nomme. A sêu popolassion into 2009 a l'ëa de 317.864 personn-e.
A s'attrêuva a 193 km da Madrid e a l'è a capitâ soçio-econommica de tûtta Castiglia.
Inta çittæ spagnòlla de Valladolid o l'è mòrto o navigatô zeneise Cristoforo Colombo.
O tûriximo o l'è molto svilûppòu e tra i sêu scïti tûristixi ghe son:
- Plaza Mayor
- Iglesia de San Pablo
- Monasterio de las Descalzas Reales
- Parque del Campo Grande
- Palacio Real (O Palasso Reâle)
- Mûseo Nacional de Escultura
- Catedral
- Paseo Zorrilla, a prinçipâle via da capitâ.


text:
John Lennon
John Winston Lennon (Liverpool, 9 Ötobbre 1940 - Nêuva York, 8 Dexembre 1980), conosciûo comme John Lennon, o l'è stæto 'n mûxicista e composcitô ingleise.
O fâva pârte da band "The Beatles", inta quæ o sûnnâva a chitarra ritmica e o cantâva. In quello grûppo, insemme a-o sêu compagno Paul McCartney, o l'ha compòsto a maggioransa de-e cansoîn, che son de-e melodîe ciû famoxe do seccolo XX.
Dòpo a divixon di Beatles, o l'ha anche fæto 'na sêu carriea solista comme cantante e chitarrista; e o s'è stabilîo a Nêuva York, dove o l'ha lottòu pe-a pâxe mondiâ. O l'è stæto assascinòu da 'n fanattico inte stradde de quella çittæ americann-a.


text:
Honduras
Nomme ûffiçiâ: República de Honduras, pàize de l'America çentrâ, a sêu capitâ a l'è Tegucigalpa.
A g'ha 'na popolassiôn de 7,326,496 abitanti e 'na sûperfiçie de 112,492 km² con 820 km de coste, essendo bagnäa da l'Atlantico e o Paçiffego.
O nomme Honduras o vêu dî literalmenti "profonditæ". O se dixe che Cristoforo Colombo, into sêu viaggio attraverzo a costa nord-òvest de 'sto Pàize, o l'ha dïto "Grassie a Dio che sæmmo sciortii de 'ste profonditæ", dòpo che e sêu nâvi aggen stæto vexinn-e a-o naofraggio.


text:
Reusa Luxemburg
Reusa Luxemburg (Zamość, Polonia 1870 - Berlin 1920) a l' è stæta una socialista rivoluzionaia. A l' ea nasciüa a Zamość in to Voivodato de Lublin, in te l' attuale Polonia, da famiggia ebraica. Dopo esse scappä in Svissera pe evitä a prexion, a l' aveiva frequentou l'Universcitæ de Zurïgo assemme a di atre figüe de spicco do socialismo. Contra ao naçionaliximo do Partio Socialista Polacco (PPS) a fondava, in to 1893, assemme a Leo Jogiches e Julian Marchlewski, a rivista Sprawa Robotnicza (A causa di laoei). In to 1897 a l'ottegniva a çittadinansa tedesca e l'anno doppo a se iscriveiva ao Partio Socialdemocratico Tedesco (SPD). Questo o l' ea alloa, e o-o saieva stæto fin ao 1914, o ciü forte partio socialista d'Europa e o sö segretaio Karl Kautsky o vegniva consciderou l'erede e o continuatô de Marx e de Engels, detentô e custode de l' autentica dottrinna marxista, do marxismo ciü "puo" e ortodosso. A scianco de Kautsky, Reusa Luxemburg a l' ea in polemica contra i riformisti, quande in to sö scrîto intitolou Riforma sociale o rivolusion? (1899) a piggiava risolutamente poxizion pe o segondo termine de l' alternativa. Univa Reusa Luxemburg a Kautsky segge a comünna militansa politica, (sciübben che no fissan sempre in scintonia) segge unna vea e propia amicissia anche co a môggë Luise Kautsky. De questa amicizia n'è arestou unna lettera do 13 Zügno 1909 a Luise in ta quæ a fa un quadretto belliscimo de Levanto dove a se trovava pe unna breve villezzatüa. Esponente de l' ä sinistra do socialismo tedesco, a l' ha fæto propaganda pe a paxe ao scciöppo da Primma guera mondiale, quande a se schierava con i paxifisti e assemme a Karl Liebknecht, in to 1915, a creava o Grüppo Internasionale, che o saieva diventou in seguito a Lega Spartachista. Questa Lega in te un primo tempo a l' ea parte do Partio Socialdemocratico, poi do Partio Socialdemocratico Indipendente, prima de diventä o nücleo do Partio Comunista de Germania. O 28 de zügno 1916 a Luxemburg, assemme a Karl Liebknecht, a vegniva arrestä doppo o fallimento de un sciopero internasionalista e condannä a dui anni de prexiôn. Durante questo periodo a scriveiva diversci articoli, compreiso A Rivolusion Rüscia, ch'o fa riferimento ao pericolo de unna dittatüa bolscevica in Rüscia. In to 1919 a l' è stæta fra i protagonisti da rivoluzion de Berlin. A l' è morta assascinä dopo esse stæta arrestä, ao fallimento da rivolta.
[Càngia] Teorie de Reusa Luxemburg
Malgraddo a sö appartenensa ao movimento comünista, Reusa Luxemburg a l' è stæta critica in ti confronti di bolscevichi rüsci, perchè a sostegniva che ghe fisse o pericolo che sostituissen a dittatüa zarista no con unna democrazia do proletariato ma con unna atra dittatüa. In sostansa a l' ha previsto a degenerasion burocratica che avieva avüo o stato sovietico in te l' epoca de Stalin. In ta sö difeiza do marscismo "clascico" contra o revixioniximo riformista, a Luxemburg a l' ha svilüppou de importanti note personali: interamente sö l' è l' accento in sce a creativitæ de masse, in sce a sö spontaneitæ rivolusionaia che i dirizzenti do partio operaio no devan ni forsä, ni reprimme o bloccä in te unna "camixia de forsa burocratica". Pe a Reusa Luxemburg o compito do partio o l' è quello de indicä a via, ma l'inisiativa storica a l' è compito no do partio ma de masse: anche i passi fasci de un reale movimento operaio son storicamente ciü ütili dell'infallibilitæ de qualunque comitato centrale. Comme teorica a Luxemburg a s' è occupä fra i atre cose da question nazionale. Un di sö libbri o l' è Die Akkumulation des Kapitals, in to quæ a teoria marxista de l' accumulazion a s'allarga a unna spiegazion dell' imperialismo. In te un' atra opera, Pamphlet Junius, se tröva l' esprescion, diventä çelebre, socialismo o barbarie: in futüro i unici exiti poscibili saian l'instaurasion da societæ socialista o a barbarie. A Luxemburg a ritegniva che l'indipendensa da Polonia a saieiva stæta poscibile solo tramite unna rivolusion in Germania, Austria e Rüscia, e che a lotta contra o capitaliximo a füse ciü importante de l'indipendensa. A negava o diritto de autodeterminasion de naçioin, in disaccordo con Lenin. Questo disaccordo o no l'ha impedio però a Lenin de inviä ä Luxemburg unna copia do sö libbro Materialismo e Empiriocriticismo che a Luxemburg a reçensiva l'8 ottobre 1909 in sce Die Neue Zeit.